title: Magnus Ekblad

text: Ekblad saapui Suomeen muun jääkärien pääjoukon mukana 25. helmikuuta 1918 luutnantiksi ylennettynä. Hänet sijoitettiin 5. Jääkärirykmentin 14. jääkäripataljoonan 2. komppaniassa komppanianpäällikkönä, ottaen osaa komppaniansa mukana taisteluihin Karjalankannaksella. Suomen sisällissodan jälkeen hän palveli Suomen Armeijassa 5. Jääkärirykmentissä, jonka nimi muutettiin myöhemmin Kuopion Jalkaväkirykmentiksi N:o 4. Hän toimi rykmentissä 5. komppanian päällikkönä. Magnus Ekblad ero Armeijasta 29. marraskuuta 1918 ja siirtyi Vaasan ruotsalaisen Suojeluskunnan päälliköksi. Jouluaattona 1919 hän astui uudelleen armeijan palvelukseen ja hänet sijoitettiin ensin Porin rykmentin 5. komppaniaan nuoremmaksi upseeriksi ja myöhemmin komppanian päälliköksi. Ekblad murhattiin Turussa 9. helmikuuta 1921. Murhaaja oli Ekbladin entinen jääkäritoveri Carl Thomas Reguel Wolff joka oli vaatinut Ekbladia tunnustamaan Saksassa 1916 tapahtuneen siviilihenkilön surman josta Wolff oli tuomittu. Ekblad oli ollut Wolffin seurassa tuon surmatyön aikana. Ekblad on haudattu Vaasaan.


title: Brian’s

text: Brian's on jääkiekkoon keskittyvä maalivahdinvarustemerkki, joka valmistaa muun muassa räpylää, kilpeä, patjoja, ylävartalosuojia ja housuja. Brian's valmistaa varusteensa Kanadassa. Brian's:n tehdas sijaitsee Kingsvillen kaupungissa Ontariossa.


title: Brian’s

text: Brians on teki itseään tunnetuksi hienoilla kuvioinneilla varusteissaan, ennen kuin ne alkoivat yleistyä. Brian's:lle tuli uusi omistajatiimi vuonna 2004, kun mm omat työntekijät Reo Roy ja Ben Ward osti Brian's Custom Sports:n. Tämän johdosta Brian's teki paluuta markkinoille. Brian's:n loi uuden mallin DX2, joka on uuteen V-tyyliin perustuva malli. Myös custom-palvelut kokivat ison mullistuksen.


title: Brian’s

text: Moni huippumaalivahti käyttää Brian's:in varusteita. Suomalaisista Petri Vehanen, Mika Noronen, Riku Helenius ja Ari Sulander käyttävät Brian's:n varusteita. Myös kanadalaiset Manny Legacé ja Ray Emery luottavat Brian's:n varusteisiin. Myös monilla junioreilla on Brian's:n varusteita.


title: Brian’s

text:
Brians toi markkinoille 2009 kaudelle uuden Zero G-linjan jonka tuotteiden ensimmäiset versiot tulivat suomeen marraskuussa 2008. Tämän mallin käyttäjiksi siirtyi useita NHL- ja muita ammattilaisia. Brian's:in 2008 mallit ovat Thief ja DX2. Vanhempia malleja ovat Demon ja Beast. Junioreille on myös oma
DX4-linja.


title: Brian’s

text:
Yksi osa-alue mikä tekee Brian's:sta suositun, ovat heidän custom-palvelunsa. Halutessaan käyttäjä voi "customoida" varusteitaan, eli niitä muokataan varusteet yksilöllisesti käyttäjän haluamalla tavalla. Esimerkiksi patjoihin voi saada pidemmän reisiosan, remmit voidaan sijoitella eri tavalla ja värit saa valita itse. Brian's tekee ehkä maailman hienoimmat kuvioinnit varusteisiinsa. Brians tuo kaudella 2011 Subzeron ja H serieksen markkinoille. Subzeron patjoja käyttävät esim. Chris Mason ja H seriestä
Jaroslav Halak


title: Material Girl

text: Material Girl on yhdysvaltalaisen poplaulajan Madonnan toinen single hänen vuonna 1984 ilmestyneeltä "Like a Virgin" -albumiltaan. Siitä on julkaistu myös uudelleen miksattu versio kokoelma-albumilla "The Immaculate Collection" (1990).


title: Material Girl

text: Sävelmässä on yhtymäkohtia The Jacksonsin kappaleeseen ”Can You Feel It” (1980), joka puolestaan muistuttaa sangen paljon Jefferson Airplanen 1960-luvulla ilmestynyttä laulua ”White Rabbit”.


title: Material Girl

text: "Material Girl" oli Madonnan toinen Top 5 -hitti Yhdysvaltain "Billboard" Hot 100 -listalla ja hänen kolmas ykkössinglensä "Billboardin" Hot Dance Music/Club Play -listalla. Kappale nousi ensin mainitulle listalle helmikuussa 1985 suoraan sijalle 43. "Like a Virgin", edeltävä singlejulkaisu samalta albumilta, putosi samaan aikaan Top 10 -listalta. "Material Girl" ponnahti "Billboard" Hot 100 -listalla kerralla kolmetoista sijaa viidenneksi ja päätyi kahdeksi viikoksi sijalle kaksi edellään REO Speedwagonin "Can't Fight This Feeling". Hot R&B/Hip-Hop Singles & Tracks -listalla single menestyi heikommin jääden Top 40:n alapuolelle. Muun muassa UK:ssa, Kanadassa ja Australiassa ”Material Girl” kohosi Top 5 -listoille. Suomessa se ylsi virallisen singlelistan sijalle 19.


title: Material Girl

text: Madonna on usein sanonut katuvansa eniten juuri ”Material Girl” -sävelmän julkaisua, sillä häntä alettiin kutsua lempinimellä ”Material Girl”, ”tavaratyttö”. Hän on todennut, että olisi luultavasti jättänyt kappaleen levyttämättä, jos olisi etukäteen tiennyt tulevasta. Madonna lopetti The Virgin Tour -kiertueen itseparodiseen tulkintaan ”Material Girl” -sävelmästä. Hän esitti kappaleesta humoristisen version myös Who’s That Girl Tour -kiertueella (jolloin hän pukeutumisellaan joidenkin mielestä parodioi Cyndi Lauperia) sekä Blond Ambition Tour -kiertueella vuonna 1990. Vuonna 2004 Madonna esitti laulun Re-Invention Tour -kiertueellaan, vuosia sen jälkeen kun oli vannonut ettei ikinä enää esittäisi sitä. Kuten edellisissä ”Material Girl” -esityksissään, hän esiintyi puhtaaseen rock’n’roll -tyyliin soittaen itse kitaraa.


title: Material Girl

text: Kappaleen musiikkivideon tuotti Simon Fields. Madonna lainasi tyylinsä Marilyn Monroen tulkitsemasta sävelmästä ”Diamonds Are a Girl’s Best Friend” (elokuvassa "Herrat pitävät vaaleaveriköistä"). Videossa Madonna esittää näyttelijätärtä, jonka miehiä vilisevän lauluesityksen väliin on leikattu kohtauksia, joissa hänen suosiotaan tavoittelee eräs Hollywood-ohjaaja. Ohjaaja alkaa teeskennellä köyhää miestä saatuaan selville, että vastoin laulun sanoja kyseinen nuori näyttelijätär vähät välittää rahasta ja kalliista lahjoista. Hän tuo naiselle käsin poimittuja kukkia ja maksaa ilmeisen vähävaraiselle miehelle huiman vuokran (tai mahdollisesti ostohinnan) rähjäisestä kuorma-autosta, jolla hän vie näyttelijättären treffeille. Suunnitelma tuntuu toimivan, sillä videon loppukohtauksessa ohjaaja ja Madonnan esittämä näyttelijätär suutelevat toisiaan intohimoisesti. Video nousi sijalle 54 VH1 -televisiokanavan ohjelmassa "100 Greatest Videos". Madonna on sanonut videostaan, ettei hän suinkaan halunnut tulla verratuksi Monroehen.


title: Material Girl

text: Musiikkivideo kuvattiin 10.–11. tammikuuta 1985 Ren-Mar -studioilla Hollywoodissa Kaliforniassa Mary Lambertin ohjaamana. Näyttelijä Keith Carradine esiintyy videolla. Madonnalla oli lyhyt suhde hänen kanssaan kuvausten aikana. Madonnan seuraava poikaystävä ja tuleva (ex-)aviomies Sean Penn oli niin ikään kuvauksissa.


title: Material Girl

text: Yhdysvaltalainen laulaja Britney Spears esitti neitsytkiertueellaan "The ...Baby One More Time Tour" vuonna 1999 ”Material Girl” -sävelmän medleyssä, jossa oli myös kaksi Janet Jacksonin sävelmää: ”Black Cat” ja ”Nasty”. Laulu on niin ikään mukana ”Sparkling Diamonds” -medleyssä elokuvassa "Moulin Rouge!" (2001). Meksikolaislaulajatar Byanka on tulkinnut kappaleesta espanjankielisen version "Chica Material". Cantopop-artisti Sally Yeh levytti version nimeltä”200 Degrees” albumillaan "Long Night, My Love Goodnight" vuonna 1985. Islantilainen laulaja Hafdis Huld esitti laulun "The Secret Garden" -festivaaleilla sekä "The Big Chill" -tapahtumassa kesällä 2007.


title: Richard Codey

text: Richard James "Dick" Codey (27. marraskuuta 1946) on yhdysvaltalainen demokraattipoliitikko, joka toimi New Jerseyn osavaltion kuvernöörinä vuosina 2004–2006.


title: Richard Codey

text: Codey on istunut New Jerseyn osavaltion senaatissa vuodesta 1981 ja toiminut senaatin presidenttinä vuodesta 2002. Hän toimi virkaatekevänä kuvernöörinä 12. tammikuuta – 15. tammikuuta 2002 Christine Todd Whitmanin erottua. Hänestä tuli uudestaan virkaatekevä kuvernööri 15. marraskuuta 2004 Jim McGreeveyn erottua.


title: Ekiden

text: Ekiden, useammin kutsuttu Maratonviestiksi, on urheilulaji, jossa viisi-tai kuusihenkiset joukkueet juoksevat kukin amatöörikilpailuissa 20-30 kilometriä tai suuremmissa kisoissa täyden maratonin. Suosituin laji on Japanissa, mutta kisoja järjestetään myös Pohjois-Amerikassa ja muualla Aasiassa. Lisäksi laji tunnetaan myös Euroopassa.


title: Ekiden

text: Ensimmäinen ekiden juostiin vuonna 1917, jolloin juostiin Kiotosta Tokioon. Kilpailu järjestettiin Japanin pääkaupungin vaihdon vuosipäivänä, ja kilpailu kesti yli kolme päivää.


title: Gabriel Tammelin

text: Gabriel Tammelin ("Gabriel Laurentii, Tammelensis", "Tammelinus"; 24. helmikuuta 1641, Loimaa – 2. elokuuta 1698, Lohja) oli Lohjan kirkkoherra, suomentaja ja suomalaisten sananlaskujen kerääjä.


title: Gabriel Tammelin

text: Tammelinin vanhemmat olivat Tammelan kirkkoherra Lars Aboicus (Laurentius Petri) ja hänen toinen puolisonsa Brita Larsdotter. Gabriel Tammelin pääsi ylioppilaaksi 1658 ja valmistui Turun akatemiasta filosofian maisteriksi 1664. Tammelin toimi Turun katedraalikoulun konrehtorina vuodesta 1667 ja rehtorina vuodesta 1670. Hänet valittiin Lohjan kirkkoherraksi vuonna 1675. Tähän virkaan hän astui vuonna 1677. Lääninrovasti hänestä tuli vuonna 1693. Tammelin oli myös valtiopäivämiehenä 1686.


title: Gabriel Tammelin

text: Tammelinin suomentajan ura käynnistyi, kun hän Johannes Gezelius nuoremman kehotuksesta käänsi suomeksi Johann Jakob Schützin teoksen "Christliches Gedenkbüchlein (1673)". Tammelin käytti pohjatekstinä Gezeliuksen vuonna 1676 julkaisemaa ruotsinnosta. Kirjan nimeksi tuli "Christillinen muisto-kirja". Tammelin käänsi myös Johannes Gerhardin teoksen "Meditationes sacrae" joko latinasta tai saksasta. Se ilmestyi Tammelinuksen itsensä kustantamana "Pyhät tutkistelemuxet" -nimisenä vuonna 1680. Kirjan painos tuhoutui tulipalossa vuonna 1681, mutta Tammelin sai uutta painosta varten kuninkaalta avustuksen. Tammelin toimitti myös ruotsinkielisessä Raamatussa esiintyvien sanojen luettelon. "Förteckning uppå de swenska ord, om hwilka finnes underrättelse i wår swenska bibel" ilmestyi vuonna 1694, kaksikymmentä vuotta valmistumisensa jälkeen.


title: Gabriel Tammelin

text: Gabriel Tammelinin isä oli 1650-luvulla koonnut keräämistään suomalaisista sananlaskuista kokoelman "Liber Proverbiorum Fennicorum", mutta ei julkaissut kokoelmaa. Gabriel Tammelin kartutti isänsä kokoelmaa. Lopulta Tammelinien sananlaskukokoelmat pääsivät julkisuuteen, kun Henrik Florinus toimitti niistä sekä omista ja joidenkin muiden keräelmistä teoksen "Wanhain suomalaisten tawaliset ja suloiset sananlascut", joka ilmestyi vuonna 1702.


title: Gabriel Tammelin

text: Tammelin oli naimisissa vuodesta 1663 Anna Eriksdotter Pihlin kanssa. Heidän pojistaan Lars Tammelin oli Turun piispana ja Henrik Tammelin Helsingin pormestarina ja lääninrahastonhoitajana.


title: The Ed Hunter Tour

text: The Ed Hunter Tour oli brittiläisen heavy metal -yhtye Iron Maidenin konserttikiertue. Se oli ensimmäinen Iron Maidenin kiertue sen jälkeen, kun yhtyeestä vuonna 1993 eronnut laulaja Bruce Dickinson ja vuonna 1990 eronnut kitaristi Adrian Smith olivat palanneet yhtyeeseen. Kiertue oli näin myös yhtyeen uran ensimmäinen, jolla se esiintyi kuusihenkisen kokoonpanon (Bruce Dickinson, Adrian Smith, Steve Harris, Dave Murray, Janick Gers ja Nicko McBrain) voimin. Kiertueen tarkoituksena oli Dickinsonin ja Smithin paluun ohella markkinoida yhtyeen uutta kokoelma-albumia ja tietokonepeliä "Ed Hunter".


title: The Ed Hunter Tour

text: Kiertue koostui 31 konsertista, ja se käynnistyi 11. heinäkuuta Kanadan Saint Johnista, New Brunswickistä. Kiertue päättyi 1. lokakuuta Ateenaan, Kreikkaan. Suomessa Iron Maiden konsertoi 15. syyskuuta 1999 Helsingin jäähallissa. Kiertueen aikana yhtyeen lämmittelijöitä olivat Pohjois-Amerikassa Voivod, Clutch, Monster Magnet, Puya ja System of a Down. Euroopassa yhtyeen lämmittelijänä soitti Megadeth.


title: The Ed Hunter Tour

text: Kitaristi Adrian Smith ei esiintynyt kiertueen 17. - 20. heinäkuuta järjestetyissä konserteissa isänsä hautajaisten vuoksi. 30. heinäkuuta kitaristi Dave Murray putosi lavalta kesken konsertin ja mursi pikkusormensa, minkä vuoksi yhtye perui kolme seuraavaa konserttiaan Yhdysvalloissa.


title: The Ed Hunter Tour

text: The Ed Hunter Tourilta ei taltioitu virallista livealbumia tai konserttivideoa. Kiertueen konserteista on kuitenkin olemassa lukuisia bootleg -tallenteita. Lisäksi kiertueen konserteista äänitettiin muutamia kappaleita vuonna 2000 julkaistujen ”The Wicker Man”- ja ”Out of the Silent Planet” -singlejulkaisujen b-puoliksi.Kitaristi Adrian Smithin säveltämä kappale ”Stranger in a Strange Land” vuoden 1986 albumilta "Somewhere in Time" soitettiin vain kiertueen viidessä ensimmäisessä konsertissa. Kappale pudotettiin pois kiertueen ohjelmistosta Smithin jäätyä sivuun kolmesta konsertista, koska kitaristi Janick Gersillä ei ollut riittävästi aikaa opetella Smithin kappaleessa soittamaa kitarasooloa. Smithin palattua takaisin kiertueelle ”Stranger in a Strange Landia” ei enää päätetty esittää, koska yhtyeen mielestä konserttien settilista toimi paremmin ilman kappaletta.


title: Craig Chester

text: Craig Chester (s. 8. marraskuuta 1965) on yhdysvaltalainen näyttelijä ja elokuvaohjaaja sekä -käsikirjoittaja. Hän debytoi näyttelijänä elokuvassa "Swoon" (1992).


title: Craig Chester

text: Chesterin myöhempään tuotantoon kuuluu "Adam & Steve" (2005), jossa hän työskenteli sekä näyttelijänä, ohjaajana että käsikirjoittajana.


title: Oļegs Sorokins

text:
Oļegs ”Soro” Sorokins (s. 4. tammikuuta 1974 Riika, Latvian SNT, Neuvostoliitto) on latvialainen jääkiekkoilija ja jääkiekkovalmentaja. Sorokins aloitti ammattilaisuransa HK Pardaugava Rigassa. Suomessa hän on pelannut täysiä kausia Kokkolan Hermeksessä, Vaasan Sportissa ja Porin Ässissä. Sorokins on edustanut Latviaa jääkiekon MM-kilpailuissa A-sarjassa seitsemästi ja olympialaisissa kerran.
Sorokins lopetti aktiiviuransa keväällä 2013 Latvian liigassa pelaavan SMScredit.lv -joukkueen riveissä. Seuraavan vuoden hän piti vapaata jääkiekon parista mutta palasi kaudella 2014–2015 HK MOGO:n pelaajavalmentajana. 2014–2015 hän toimi MOGO:n apuvalmentajana ja pelasi sen ohella 20 ottelua. 2015–2016 kaudella hän nousi joukkueen päävalmentajaksi, mutta pelasi sen ohella kolmessa ottelussa. Hän toimi myös oman toimen ohella Latvian 2. tasolla pelaavan Venta 2002 -joukkueen apuvalmentajana. Kaudella 2016–2017 hän toimi myös MOGO:n päävalmentajan toimen ohella Ventan apuvalmentajana ja pelasi kaksi runkosarjan ottelua ja kolme playoff-ottelua Ventan riveissä.
2017–2018-kaudella Sorokins jatkaa HK MOGO:n päävalmentajana ja valmentaa sen ohessa HK Akon ja Venta2002:n alle 18-vuotiaiden joukkueita sekä Latvian alle 18-vuotiaiden maajoukkuetta.


title: Parker Posey

text: Parker Christian Posey (s. 8. marraskuuta 1968) on yhdysvaltalainen näyttelijä. Hän syntyi Baltimoressa, Marylandissa, mutta muutti jo varhain perheineen muihin osavaltioihin; hänellä on kaksosveli Chris.


title: Parker Posey

text: Hän tuli tunnetuksi alun perin indie-elokuvista, joissa hän loi huomattavan uran 1990-luvun ensimmäiseltä puoliskolta alkaen, jolloin hän esiintyi esimerkiksi elokuvissa "Party Girl", "Surutta? Sekaisin" ja "The Doom Generation".


title: Parker Posey

text: Posey oli ehdolla Golden Globen saajaksi vuonna 2003. 2000-luvun puolella hänellä on ollut rooleja muiden muassa "Scream 3:ssa" (2000), "Vetovoiman laeissa" (2004), "ssä" (2004), "Superman Returnsissa" (2006) ja "Grace of Monacossa" (2013).


title: Parker Posey

text: Posey on myös mandolinisti: hän soitti The Dandy Warholsin levyllä "Welcome to the Monkey House" (2003) kappaleella ”I Am Sound”.


title: Bhavnagar

text: Bhavnagar (; ) on kaupunki Intiassa Gujaratin osavaltiossa, Khambatinlahden rannalla. Vuonna 2001 sen väkiluvuksi laskettiin 511 085 mikä teki siitä Gujaratin viidenneksi suurimman kaupungin.


title: Bhavnagar

text: Kaupunki on perustettu vuonna 1723. Se oli aikoinaan oman pienen ruhtinaskuntansa keskus. Sen satama oli aikoinaan merkittävä kauppasatama, mutta se on niin matala, että vain pienet alukset voivat käydä siellä.


title: Bhavnagar

text: Bhavnagarin yliopisto on perustettu vuonna 1978.


title: John Hannah

text: John David Hannah (s. 23. huhtikuuta 1962) on skotlantilainen näyttelijä. Hän syntyi East Kilbridessa kolmesta lapsesta nuorimpana; hänellä on kaksi isosiskoa.


title: John Hannah

text: John Hannahin tunnetuimpiin rooleihin voitaneen lukea rooli "Muumio"-elokuvasarjassa sekä esiintymiset televisiosarjoissa "Spartacus - gladiaattori", "Neiti Marple" ja "S.H.I.E.L.D. Agentit".


title: John Hannah

text: Hannahin puolisona on ollut vuodesta 1996 näyttelijä Joanna Roth, jonka kanssa hän sai kaksoset 11. helmikuuta 2004.


title: Gangut

text: Gangut (Гангут) on ollut neljän Venäjän keisarikunnan laivaston aluksen nimenä. Alukset on nimetty vuoden 1714 Hankoniemen edustalla käydyn Riilahden taistelun mukaan (). Venäläiset nimittävät Riilahden taistelua Hangon taisteluksi (Гангутское сражение, Gangutskoje sraženije).


title: Ranska yleisurheilun sisäratojen maailmanmestaruuskilpailuissa 2008

text: Ranska osallistuu Valencian sisäratojen MM-kisoihin 2008. Joukkueen ensimmäinen osa julkistettiin 19. helmikuuta ja lopullinen joukkue 3. maaliskuuta 2008.


title: Grace Zabriskie

text: Graze Zabriskie (s. 17. toukokuuta 1941 New Orleans, Louisiana) on yhdysvaltalainen näyttelijä. Hän on esiintynyt monissa suosituissa yhdysvaltalaisissa elokuvissa ja televisiosarjoissa.


title: Grace Zabriskie

text: Hänen isänsä perusti Lafitte’s Blacksmith Shopin ja Lafitte’s-kahvilan ja baarin Borboun Streetille New Orleansiin. Zabriskie on kertonut, että hänen nuoruudessaan heidän perheensä luona vierailivat Tennessee Williams, Gore Vidal ja Truman Capote.


title: Grace Zabriskie

text: Zabriskie tunnettaneen parhaiten televisiourastaan. Näyteltyään "Santa Barbara" -saippuasarjassa hän esitti Laura Palmerin äitiä David Lynchin sarjassa "Twin Peaks" sekä sen jatkoksi tehdyssä elokuvassa "Twin Peaks – Tuli kulje kanssani".


title: Grace Zabriskie

text: Zabriskie on työskennellyt ajoittain radiossa ja tehnyt yhteistyötä radiossa dramaatikko-monologisti Joe Frankin kanssa. Hänellä on kaksi tytärtä.


title: Gog ja Magog

text:
Gog ja Magog (vanhassa Raamatun suomennoksessa Goog ja Maagog, tosin Agricolan ensimmäisessä Uuden testamentin suomennoksessa vuodelta 1548 ”Gog ja Magog”) ovat Raamatun mukaan kansoja, jotka lopun aikoina hyökkäävät Israelia vastaan. Tästä on mainintoja Hesekielin kirjassa ja Ilmestyskirjassa.
Hesekielin kirjan luvuissa 38–39 kuvaillaan Gogin sotaa. Siinä Gog, jonka kotimaa on pohjoisen perillä, hyökkää monien muiden kansojen kanssa rauhassa asuvan Israelin kimppuun. Raamatun mukaan Goog kuitenkin tuhoutuu Jumalan yliluonnollisesta vaikutuksesta. Ilmestyskirjassa Gogin ja Magogin joukot edustavat Saatanaa, joka lyödään lopullisesti Harmageddonin taistelussa.


title: Gog ja Magog

text: Magog oli Raamatussa Jaafetin poika, ja eräiden tulkintojen mukaan hänestä polveutuisivat skyytit, slaavit, mongolit, unkarilaiset, irlantilaiset ja keltit.


title: Gog ja Magog

text: Gog ja Magog mainitaan Koraanissa 18. suurassa. Hindulaisten Puranat tuntevat parin Koka ja Vikoka, jotka taistelevat paholaisen puolella Kalkia vastaan.


title: Gog ja Magog

text:
Profetiassa mainitut Gogiin liittyvät maat ja kansat ovat tuttuja Raamatun ja osittain myös maallisen historian perusteella.
Yrityksistä huolimatta Gogia ei ole kuitenkaan onnistuttu samastamaan kehenkään historian tuntemaan maalliseen hallitsijaan. Hyvin usein tähän rooliin on ehdotettu Gygesiä, Vähän-Aasian länsiosassa sijainneen Lydian kuningasta, jota Assyrian hallitsijan Assurbanipalin aikakirjoissa nimitetään Gugguksi.. Gyges oli kuitenkin kuollut kymmeniä vuosia ennen kuin Hesekielin profetia kirjoitettiin, joten edellä mainittu samastaminen ei ole mahdollista. Lisäksi profetian mukaan Gogin hyökkäys tapahtuu ”vuosien lopulla”, ”päivien lopulla” (Hes 38:8, 16; vrt. Jes 2:2; Jer 30:24; 2Ti 3:1). Tämän vuoksi Gogin nimi on ilmeisesti arvoitus tai vertauskuva eikä kenenkään tunnetun ihmiskuninkaan tai -johtajan nimi.


title: Raja (romaani)

text: Raja on Riikka Pulkkisen vuonna 2006 ilmestynyt esikoisromaani. Se sai Gummeruksen Kaarlen palkinnon ja oli Helsingin Sanomien kirjallisuuspalkintoehdokkaana.


title: Raja (romaani)

text: Neljän eri-ikäisen päähenkilön näkökulmasta kerrotussa teoksessa käsitellään vaikeita teemoja, kuten eutanasiaa sekä opettajan ja lukiolaistytön välistä suhdetta. Romaanin nimi viittaa rajan vetämiseen oikean ja väärän välille. Siinä toistuvat myös elämän ja kuoleman sekä vastuunkannon teemat.


title: Raja (romaani)

text: "Raja" on käännetty englanniksi, hollanniksi, italiaksi, ruotsiksi, saksaksi, tanskaksi ja viroksi. Sen käännösoikeudet on myyty myös Armeniaan ja Norjaan.


title: Raja (romaani)

text: "Rajasta" esitettiin vuonna 2012 näytelmäsovitus Oulun kaupunginteatterissa. Sen dramatisoi Seppo Parkkinen ja ohjasi Fiikka Forsman. Teoksesta on tehty myös kolmiosainen minisarja, joka esitettiin Yle TV1:n Kotikatsomossa vuonna 2014.


title: Raja (romaani)

text: Pulkkinen ryhtyi kirjoittamaan esikoisteostaan vuonna 2000. Aluksi hänellä oli käsissään vain monta lyhyttä tekstikappaletta ja irrallisia henkilöitä, mutta kuudessa vuodessa näistä katkelmista muodostui kokonainen romaani. Pulkkinen on myöhemmin kertonut kirjailija Joel Haahtelan olleen tärkeä taustavaikuttaja, joka sai Nuoren Voiman Liiton kirjoittajapiirissä hänet vakuuttumaan kirjoittamisen mielekkyydestä ja antoi tärkeää itseluottamusta.


title: Raja (romaani)

text: Vaikka teoksen kirjoittaminen kesti kuusi vuotta, sen julkaisemiseen johtanut prosessi sujui nopeasti. Gummerus solmi kustannussopimuksen Pulkkisen kanssa helmikuussa 2006, vain viikko käsikirjoituksen lähettämisen jälkeen. Pulkkinen sai teoksen ilmestyttyä osakseen runsaasti mediahuomiota, ja hänestä tehtiin haastatteluja useisiin sanoma- ja aikakauslehtiin.


title: Raja (romaani)

text: Romaanin kerronta rakentuu neljän päähenkilön (Anja, Mari, Julian ja Anni) mukaan niin, että jokainen kirjan luku on nimetty yhden päähenkilön mukaan. Kirjassa käytetään kaikkitietävän kertojan tekniikkaa, mutta jokainen luku on aina jotakin päähenkilöä lähellä. Pulkkisen mukaan henkilöhahmoja yhdistää traagisuus, ja taustana vaikuttavat antiikin tragediat, erityisesti "Antigone".


title: Raja (romaani)

text: Anja Aropalo on 53-vuotias kirjallisuuden professori Helsingin yliopistossa. Hänen Alzheimerin tautia sairastava miehensä asuu hoitokodissa. Anja on sopinut auttavansa miestään kuolemaan, kun sairaus on edennyt niin pitkälle ettei tämä enää muista juuri mitään.


title: Raja (romaani)

text: Anjalle läheisiä henkilöitä ovat sisko Marita ja tämän tytär Mari. Omia lapsia hänellä ei ole. Anja tutustuu myös noin 40-vuotiaaseen Johannekseen, jonka äiti on samassa hoitokodissa kuin Anjan mies.


title: Raja (romaani)

text: 16-vuotias Mari on Anjan sisarentytär, joka opiskelee ensimmäistä vuotta lukiossa. Hänen on vaikea hyväksyä itseään, ja hän purkaa ahdistustaan viiltelemällä. Marin läheisin ystävä on Tinka, jonka varjoon hän tuntee usein jäävänsä.


title: Raja (romaani)

text: Marille tärkeitä asioita ovat kirjallisuus ja kirjoittaminen, mikä osaltaan johtaa hänen ja äidinkielenopettaja Julianin välien lähenemiseen. Mari rakastuu opettajaansa, joka yllättäen myös vastaa tunteisiin.


title: Raja (romaani)

text: Julian Kanerva on 29-vuotias lukion äidinkielen ja kirjallisuuden opettaja, jota useat lukiolaistytöt ihailevat. Hän esittelee äidinkielen tunneilla antiikin tragedioista ja suunnittelee niistä väitöskirjaa.


title: Raja (romaani)

text: Julianin perheeseen kuuluu vaimo Jannika ja kaksi lasta, Anni ja Ada. Suhde Jannikaan on hyvin ailahtelevainen, mikä edesauttaa Julianin ja Marin suhteen syntymistä.


title: Raja (romaani)

text: Julianin 6-vuotias tytär Anni on romaanin nuorin näkijä ja kokija. Hän viettää paljon aikaa Sannan, naapurissa asuvan pikkutytön kanssa.


title: Raja (romaani)

text: Anni on ikäistään tarkkanäköisempi, ja huomaa monia asioita, vaikkei kaikkea ymmärräkään. Hän kantaa huolta muista perheenjäsenistään ja uskoo voivansa toimillaan vaikuttaa siihen, ettei näille tapahdu mitään pahaa.


title: Tino

text: Tino on saari Ligurianmerellä Italian rannikolla Portoveneren kylän lähellä. Roomalaisaikana sen nimi oli "Tyrus Major".


title: Tino

text: Spezianlahden suojeluspyhimyksen pyhän Venerion kerrotaan eläneen Tinon saarella 600-luvulla. Hänen kuolinpaikalleen pystytettiin pieni temppeli, ja pyhiinvaeltajat perustivat paikalle luostarin 1000-luvulla. Luostarin jäänteet voi erottaa saaren pohjoisrannikolla.


title: Tino

text: Tino muodostaa yhdessä Palmarian ja Tinetton saarten sekä Portoveneren kylän ja Cinque Terren rannikkoalueen kanssa Unescon maailmanperintökohteen.


title: Tino

text: Saari on sotilasaluetta läheisen Naton tukikohdan takia, ja sillä on majakka. Tinolle päästetään vierailijoita vain kerran vuodessa, joten luonto säilyy varsin koskemattomana.


title: Hoitovapaa

text:
Hoitovapaa on vanhemmille tarjottu mahdollisuus ottaa vapaata vanhempainvapaan jälkeen.
Sen aikana työsuhde ei katkea. Hoitovapaalla voidaan olla, kunnes lapsi täyttää kolme vuotta. Vanhemmilla on oikeus lasten kotihoidon tukeen, mutta varsinaista palkkaa ei hoitovapaan ajalta saa. Hoitovapaan voi käyttää joko toinen vanhempi kokonaan, tai vanhemmat voivat vuorotella sen pitämisessä. Jos perheessä on useampi lapsi, toinen vanhempi voi olla hoitovapaalla myös silloin, kun toinen pitää äitiys- tai vanhempainvapaata.
Hoitovapaajakso on vähintään kuukauden, ja lain mukaan vanhemmilla on oikeus pitää hoitovapaa enintään kahdessa jaksossa. Joissain tilanteissa työnantajan kanssa voidaan sopia useammista jaksoista.


title: Hoitovapaa

text: Hoitovapaan pitämisestä on ilmoitettava työnantajalle vähintään kaksi kuukautta ennen vapaan alkamista, ellei muita perusteltuja syitä ole.


title: Hoitovapaa

text: Osittainen hoitovapaa tarkoittaa, että vanhemmilla on oikeus lyhentää työpäivänsä, esimerkiksi 6 tuntiin/päivä tai 30 tuntiin/viikko. Molemmilla vanhemmilla on oikeus osittaiseen hoitovapaaseen. Vanhemmat eivät voi kuitenkaan olla hoitovapaalla yhtä aikaa, vaan esimerkiksi niin, että toinen vanhempi hoitaa lasta maanantaina ja toinen vanhempi perjantaina.


title: Hoitovapaa

text: Ottovanhemmat voivat pitää alle kouluikäisen lapsensa hoitamiseksi hoitovapaata, kunnes adoptoinnista on kulunut 2 vuotta.


title: John Shadegg

text: John Shadegg (22. lokakuuta 1949 Phoenix, Arizona) on yhdysvaltalainen republikaanipoliitikko, joka edusti Arizonan kolmatta vaalipiiriä Yhdysvaltain edustajainhuoneessa vuodesta 1995 vuoteen 2011, kahdeksan kaksivuotiskautta.


title: John Shadegg

text: Shadegg palveli Arizonan ilmakansalliskaartissa vuosina 1969–1975. Hän valmistui Arizonan yliopistosta lakimieheksi vuonna 1975, jonka jälkeen hän toimi muun muassa Arizonan osavaltion oikeusministerin erikoisavustajana. Hän vastustaa veronkorotuksia ja joukkojen vetämistä Irakista.


title: Evert Ekman

text: Evert Oskar Ekman (2. heinäkuuta 1885 Rautalampi – 30. toukokuuta 1955) oli komentaja ja merikapteeni. Hänen vanhempansa olivat tilanomistaja Oskar Nikolai Ekman ja Ida (Wivi) Olivia Ungern. Hänen puolisonsa oil Göta Antoinette von Hertzen. Evert Ekman Kävi 5/8 lk. Kuopion ruotsalaista yhteiskoulua (Privata Svenska reallyceum för gossar och flickor i Kuopio). Hän lähti vuonna 1902 merille fregattilaiva Finlandissa ja purjehti kaikilla valtamerillä vuosina 1902–1907. Hän suoritti Helsingin merikoulussa aliperämiehen tutkinnon. 20. huhtikuuta 1907, perämiehentutkinnon 18. huhtikuuta 1908 ja merikapteenin tutkinnon 22. huhtikuuta 1911. Hän työskenteli höyrylaiva Vellamon ja koululaiva Favellin perämiehenä vuosina 1908–1910. Laivaston upseerien aktiiviupseerikurssin hän suoritti vuonna 1922, kuunteluoppilaana hän oli Meripuolustuksen ampumakoulun laivastokursseilla vuonna 1930.


title: Evert Ekman

text: Evert Oskar Ekman liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 24. joulukuuta 1915. Hän sai komennuksen 11. toukokuuta 1916 etappitehtäviin Ruotsiin, toimien Uumajan etapilla kesäkuun lopuille 1916. Etapilta hänet komennettiin Berliinin räjähdyskursseille. Kurin käytyään hänet komennettiin Saksan meriesikunnan palvelukseen. Hän toimi meriesikunnan määräämissä erikoistehtävissä Ruotsissa ja Norjassa. Pataljoonan pioneerikomppaniaan hän palasi 5. maaliskuuta 1917.


title: Evert Ekman

text: Ekman palasi takaisin Suomeen (Vaasaan) luutnantiksi ylennettynä jääkärien etujoukon mukana 18. helmikuuta 1918. Ekman komennettiin Suomen sisällissodassa 5. maaliskuuta 1918 alkaen Karjalan armeijakunnan 7. pataljoonan komentajana, 14. maaliskuuta 1918 alkaen 1. Karjalan Rykmentin 2. pataljoonan ja 30. maaliskuuta 1918 lähtien Karjalan 2. rykmentin 11. pataljoonan komentajana. Hän osallistui sisällissodan taisteluihin Raudussa ja Valkjärvellä, joissa hän toimi rintamien ylijohtajana viikon ajan. Lisäksi hän osallistui Kääntymän, Oran, Noskuan ja Heinjoen taisteluihin. Hän toimeenpani 24. maaliskuuta 1918 hävitystöitä Karisalmen-Talin ja 26. maaliskuuta 1918 Karisalmen-Kavantsaaren välisellä rataosalla. Hänet siirrettiin 14. huhtikuuta 1918 Laatokan puolustukseen, jossa oli laivueen ja tykkivene Tampereen päällikkönä.


title: Evert Ekman

text: Suomen sisällissodan jälkeen hänet sijoitettiin 15. marraskuuta 1918 1. Rannikkotykistöpataljoonaan, jossa toimi patterin ja komppanianpäällikkönä, ja 31. heinäkuuta 1919 laivastoon Meripataljoonan komentajaksi. Vartioristeilijä Karjalan päälliköksi hänet nimitettiin 22. marraskuuta 1919. T- ja S-moottoriveneiden puolilaivueen päällikkönä hän toimi 6. huhtikuuta 1923 alkaen. hänet nimitettiin torpeedovene S 2:n sekä MTV1. ja 2. päälliköksi. Edellä mainittujen päällikkyyksien lisäksi hän hoiti Rannikkolaivueen päällikkyyttä vuosina 1923–1925. Hänet määrättiin 14. huhtikuuta 1925 tykkivene Klas Hornin päälliköksi. Armeijasta hän erosi 17. maaliskuuta 1926. Hän ohjasi kesällä 1926 Uudenmaan eteläisen suojeluskuntapiirin laivueharjoituksia ja luennoi miehistölle sotilasaineita. Evert Oskar Ekman astui uudelleen laivaston palvelukseen 16. syyskuuta 1926 ja määrättiin 29. marraskuuta 1926 hoitamaan Laivaston esikunnan viestipalveluksen päällikön tehtäviä, josta tehtävästä hänet siirrettiin 15. heinäkuuta 1927 Jäänsärkijäpuolilaivueen päälliköksi, miinalaivueen päälliköksi hänet siirrettiin 29. kesäkuuta 1928 Rannikkolaivastoon, tullilaiva Nordvaktenin perämiehenä vuonna 1912 ja tullilaiva Mäntyluodon päällikkönä vuonna 1929, Rannikkolaivaston päällikön apulaiseksi hänet siirrettiin 1. heinäkuuta 1933 (hoiti tointa jo 9. kesäkuuta 1931 alkaen) ja 11. tammikuuta 1937 Laivastoaseman satamakapteeniksi, jossa tehtävässä toimi vuoteen 1939 ja edelleen sotien ajan. Armeijasta hän siirtyi ei vakinaiseen palvelukseen vuonna 1940.


title: Evert Ekman

text: Talvisodan aikana hän toimi Helsingin laivastoaseman satamakapteenina.


title: Evert Ekman

text: Laivaston kunniatuomioistuimen puheenjohtaja hän toimi vuosina 1925–1926 ja jäsenenä vuosina 1927–1928, Rannikkolaivaston kunnianeuvoston varapuheenjohtajana vuonna 1929, varajäsenenä vuonna 1930 ja jäsenenä vuosina 1931 ja 1931. Laivapalvelus-ohjesääntökomitean puheenjohtajana vuonna 1934. Sotaylioikeuden sotilas jäsenenä hän toimi vuodet 1940–1947. Hänet on haudattu Helsinkiin.


title: Faron Young

text: Faron Young (25. helmikuuta 1932 – 10. joulukuuta 1996) oli suosittu yhdysvaltalainen country-laulaja. Young teki monia hittejä, joista suurimman osan kirjoitti hänen yhtyeensä viulisti Cotton Read. Hän toi esille myös monia muita uusia laulunkirjoittajakykyjä kuten Don Gibson, Willie Nelson ja Kris Kristofferson.


title: Faron Young

text: Young syntyi lähellä Shreveportia, Louisianassa. Hänen uransa alkoi paikallisesta hyväntekeväisyyskerhossa, josta hänet löysi countrytähti Webb Pierce. Pierce toi hänet laulamaan radioon 1951. Hän teki sopimuksen Capitol Recordsin kanssa vuonna 1952 ja joutui samana vuonna armeijaan. Hän palasi siviiliin 1954. Muutaman seuraavan vuoden aikana hän julkaisi useita menestyskappaleita ja esiintyi kymmenessä elokuvassa. Elokuvarooleistaan hän sai lempinimen laulava sheriffi.


title: Faron Young

text: Youngilla oli sopimus Grand Ole Opryssä 1952–1965. Hän oli nashvilleläisen lehden Music City Newsin toinen perustaja.


title: Faron Young

text: Young teki itsemurhan fyysisen kuntonsa heiketessä. Hän oli kärsinyt masennuksesta ja alkoholismista. Postuumisti hänet nimitettiin Tennesseessä sijaitsevaan Country Music Hall of Fameen.


title: Matera

text: Matera on kaupunki Italian eteläosassa Basilicatan alueella. Matera on Materan maakunnan pääkaupunki. Siellä on noin 60 000 asukasta.


title: Matera

text: Materan katedraali on 1200-luvun lopulta. Matera on valittu Euroopan kulttuuripääkaupungiksi 2019.


title: Matera

text: Materan ympäristö on tunnettu kuvauskohde, joka on toiminut monien elokuvien kuvauspaikkana, kuten "The Passion of the Christ", "Matteuksen evankeliumi", "Kristus pysähtyi Eboliin", "The Omen" ja "Wonder Woman".


title: Matera

text: Sassi di Matera, sananmukaisesti "Materan kivet", on Materan vanhakaupunki. Sassissa on satoja huokoiseen kallioon koverrettuja asuntoja ja muun muassa kirkkoja, jotka ovat olleet yhtä mittaisessa käytössä tuhansia vuosia. Viime vuosikymmeninä niitä on kehitetty matkailukohteiksi. Materan luola-asumukset kirkkoineen (, ) on Unescon maailmanperintökohde.


title: Matera

text: Matera on syrjässä valtaväyliltä. Materaan Ferrovie Appulo Lucane -yhtiön junayhteys Barista sekä linja-autoyhteys muun muassa Barista, Napolista ja Salernosta.


title: Matera

text: Materan ystävyyskaupunkeja ovat:


title: Pertti Järvinen

text: Pertti Heikki Järvinen (s. 5. huhtikuuta 1940) on Tampereen yliopiston tietojenkäsittelytieteen emeritusprofessori. Järvinen on edustanut Tampereen yliopiston tietojenkäsittelytieteen laitoksen ihmis- ja organisaatiokeskeisen tietojärjestelmätieteen suuntaa ja on alansa pioneereja Suomessa.


title: Pertti Järvinen

text: Pertti Järvinen syntyi Tampereella keväällä 1940 talvisodan juuri päätyttyä. Hänen vanhempansa olivat puutarhurit Heikki ja Kerttu Järvinen. Ylioppilaaksi Pertti Järvinen valmistui Tampereen klassillisesta lyseosta vuonna 1958 ja sitten Turun yliopistosta filosofian kandidaatiksi 1963 ja filosofian lisensiaatiksi 1969. Filosofian tohtoriksi hän väitteli Tampereen yliopistossa vuonna 1973. Järvisen tohtorityö ""On a Routing Problem in a Graph with Two Types of Costs Associated with the Edges"" oli tietojenkäsittelyopin ensimmäinen väitöskirja Suomessa.


title: Pertti Järvinen

text: Pertti Järvisen ensimmäinen työ ennen tutkijanuraa oli Ovako Oy:n matemaatikkona 1963–1967. Tampereen yliopistossa hän oli matemaatikko ja konepäällikkö 1967–1970 ja sen jälkeen tietojenkäsittelyopin vt. apulaisprofessori 1970–1973 sekä apulaisprofessori 1973–1974. Jyväskylän yliopiston professorina hän toimi 1974–1975. Tampereen yliopistoon takaisin palattuaan hän oli ensin apulaisprofessori ja vt. professori 1976–1985 ja vuodesta 1986 alkaen professori. Hänestä tuli eläkkeelle jäätyään yliopiston emeritusprofessori vuonna 2003.


title: Pertti Järvinen

text: Yliopistouransa aikana hän toimi dekaanina peräti seitsemään eri otteeseen, ensin taloudellis-hallinnollisessa tiedekunnassa kuuteen otteeseen ja vuodesta 2001 vuoteen 2003 informaatiotieteiden yksikön ensimmäisenä dekaanina. Hän toimi myös Tampereen teknillisen korkeakoulun ja Helsingin yliopiston dosenttina. Vuonna 1986 hän oli vierailevana tutkijana Yhdysvalloissa ja Skotlannissa.


title: Pertti Järvinen

text: Järvinen on pitänyt vuosikymmenten ajan kuukausittain kokoontuvaa tohtoriseminaaria Tampereella ja Seinäjoella. Hänen ohjauksessaan ovat tohtoreiksi edenneet 24 henkilöä, muun muassa Marja Vehviläinen (1997) ja Hannakaisa Isomäki (2002).


title: Pertti Järvinen

text: Pertti Järvisen luottamustoimia ovat olleet muun muassa valtion luonnontieteellisen tiedekunnan jäsenyys kahteen otteeseen, IFIP:in (International Federation of Information Processing) teknisen komitean numero 9 (Computers and society) Suomen edustajuus, sihteerin tehtävät ja puheenjohtajuus 1996–1998. Professorit Pertti Järvinen, Pentti Kerola ja Eero Peltola käynnistivät vuonna 1978 IRIS (Information Systems Research in Scandinavia) -seminaarin tietojärjestelmätieteen alalla. Kyseessä on pisimpään yhtäjaksoisesti toiminut vuosittainen kansainvälinen tietojärjestelmätieteen konferenssisarja maailmassa.


title: Pertti Järvinen

text: Pertti Järvisen julkaisuista tunnetuimpia lienevät Pentti Kerolan kanssa 1975 laadittu oppikirja ”Systemointi I–II: Tietosysteemin rakentamisen ja käytön systeemiteoreettinen malli” sekä vaimonsa Annikki Järvisen kanssa kirjoitettu kirja ”Tutkimustyön metodeista”. Pertti Järvinen on tehnyt tutkimusmenetelmäkirjasta myös englanninkielisen version ”On Research Methods”, ja se on ollut useamman tietojenkäsittelytieteen opiskelijan gradu-tutkielman välttämätön lähdeteos.


title: Pertti Järvinen

text: Pertti Järvinen on reservin luutnantti vuodelta 1990.


title: Dan Joye

text: Dan Joye (s. 19. helmikuuta 1985 San Tome) on venezuelalaissyntyinen yhdysvaltalainen ohjaskelkkailija, joka alkoi kilpailla vuonna 1995. Joyen paras sijoitus MM-kilpailuissa on kuudes Park Cityssä Utahissa vuonna 2005 parikilpailussa. Vuotta myöhemmin Joye osallistui Torinon olympialaisiin, joissa hän menestyi kohtuullisesti sijoittuen kahdeksanneksi miesten parikilpailussa.


title: Dan Joye

text: Joye asuu Carmelissa New Yorkissa.


title: Kärsänuoliainen

text: Kärsänuoliainen ("Acantopsis choirorhynchos") on Kaakkois-Aasian joissa ja järvissä tavattava pitkulainen kala. Sitä pidetään myös akvaariokalana, samoin kuin lähilajeja, joita on vaikea erottaa toisistaan.


title: Kärsänuoliainen

text: Kärsänuoliainen on matomainen kala, joka voi kasvaa luonnossa 30 cm pitkäksi, akvaario-oloissa se kasvaa harvoin yli 20-senttiseksi. Sen iho on laikukas, kuono kaartuu alaspäin, mistä kala on saanut nimensä.


title: Kärsänuoliainen

text: Kärsänuoliainen elää luonnonvaraisena Kaakkois-Aasian joissa ja järvissä Intiasta ja Indonesiaan ulottuvalla alueella.


title: Kärsänuoliainen

text: Kärsänuoliaisilla on vauhko ja äkkinäinen luonne, ne pelästyvät helposti suurempia kaloja. Ne siivilöivät ja seulovat taukoamatta pohjahiekkaa kidustensa läpi yrittäen löytää makupaloja. Kärsänuoliaiset ovatkin hyvä Aasialainen vaihtoehto monnisille suurempaan akvaarioon. Akvaarion tulisi olla vähintään 140-litraa, mielellään yli 300-litraa pienelle parvelle. Kärsänuoliainen viihtyy parhaiten kun niitä on 6, tai enemmän samassa akvaariossa. Ne ovat päivä sekä hämäräaktiivisia, yleensä nuoret yksilöt liikkuvat vanhoja runsaammin päivisin. Varsinkin vanhemmat yksilöt, mutta myös nuoremmat yksilöt kaivautuvat usein pohjahiekkaan niin että vain silmät pistävät esille. Akvaariossa suositellaan pidettäviksi pinnalla kelluvia kasveja, jotka luovat varjoisia sopukoita. Myös matalat kasvit, kuten melalehti ryhmät ovat kärsänuoliaisille tärkeitä piilopaikkoja. Toisaalta pohjaan istutetut kasvit nousevat helposti pintaan nuoliaisten kaivautuessa niiden alle. Jos kasveja haluaa pitää pohjassa, ne onkin istutettava ruukkuihin, tai niiden on annettava juurtua hyvin ennen kärsänuoliaisten tuomista akvaarioon.


title: Kärsänuoliainen

text:
Kärsänuoliaiselle suositellaan veden lämpötilaksi varsin lämmintä 25-28 C, pH:ksi 6.5 - 7.8 ja kovuudeksi dGH 6.0 - 12.0.
Kärsänuoliainen ei ole nirso ruokansa suhteen. Eläinperäinen ruoka kuten tubifex-madot ovat hyväksi.


title: Olli Seppälä

text: Olli Seppälä (s. 24. marraskuuta 1957 Helsinki) on suomalainen kirjailija ja toimittaja. Koulutukseltaan hän on filosofian maisteri pääaineena teatteritiede, sivuaineena dogmatiikka. Seppälä on ollut toimittajana Kirkko ja kaupungissa, päätoimittajana Askelessa ja Ilossa, sekä toimituspäällikkönä Kotimaassa. Hän työskentelee Kotimaa24-uutissivuston päätoimittajana. Seppälä on kirjoittanut runsaasti kirja- ja teatteriarvosteluja sekä kulttuurijuttuja.


title: Olli Seppälä

text: Seppälän kirjallinen tuotanto, yli 20 kirjaa on monipuolinen, hänen aiheitaan ovat olleet muun muassa enkelit ja Jeesus-elokuvat. Hän on koonnut kirkollisia kaskuja ja suomalaisten kokemuksia esimerkiksi ihmeistä, slangintanut Katekismuksen, kirjoittanut hautamuistomerkkien symboliikasta ja ajan käsitteen haltuun ottamisesta sekä julkaissut kaksi runokokoelmaa. Seppälän tuoreimpia kirjoja on näyttelijä-ohjaaja Kari Hakalan henkilökuva "Kari Hakala. Kiihko ja kutsumus". Seppälän kustantajana on yhtä kirjaa lukuun ottamatta ollut Kirjapaja.


title: Selma (Alabama)

text: Selma on kaupunki Alabaman osavaltiossa Yhdysvalloissa. Kaupungissa asui 20 512 asukasta vuoden väestönlaskennassa. Kaupungin pinta-ala on 37,4 neliökilometriä, josta vesistöjä on 1,5 neliökilometriä. Kaupungin korkeus merenpinnasta on 38 metriä. Selma on Dallasin piirikunnan pääkaupunki. Kaupunki sijaitsee Alabamajoen rannalla.


title: Selma (Alabama)

text: Selman kaupunki on tunnettu erityisesti vuonna 1965 kaupungista liikkeelle lähteneistä, mustien kansalaisoikeuksia ajaneista mielenosoitusmarsseista.


title: Selma (Alabama)

text: Yhdysvaltain sisällissodan aikana Selman rautaruukki ja valimo olivat merkittäviä sotatarvikkeiden tuottajia konfederaatiolle. Sodan lopulla kaupungissa käytiin taistelu, jossa unionin joukot James H. Wilsonin johtamina voittivat Nathan Bedford Forrestin alaiset konfederaation joukot.


title: Monster (yhtye)

text: Monster oli kuusijäseninen ruotsalainen ska punk -yhtye, joka julkaisi kaksi albumia ja joitakin EP:itä. Yhtye hajosi vuonna 2000. Yhtyeen laulaja Moneybrother (oik. Anders Wendin) on nyt soolouralla, ja muut yhtyeen jäsenet yhtyeessä The Concretes.


title: Azuchin linna

text: Azuchin linna () oli japanilaisen daimion Oda Nobunagan vuosina 1576–1579 Biwajärven rannalle Ōmin provinssiin rakennuttama linna. Se kohosi vuorella, jolta oli helppo valvoa Kiotoon johtavaa tietä. Linna rakennettiin ensisijaisesti sotilaallisiin tarkoituksiin, mutta se toimi myös Nobunagan residenssinä. Nobunaga salamurhattiin vuonna 1582, minkä jälkeen puinen linna paloi maan tasalle. Nykyisin siitä on jäljellä vain rauniot, jotka sijaitsevat Shigan prefektuurin Ōmihachimanin kaupungissa entisen Azuchin kauppalan alueella.


title: Azuchin linna

text: Linnan loistelias, värikäs arkkitehtuuri poikkesi huomattavasti aiemmista japanilaisista linnoista, joille luonteenomaista oli pikemminkin hillitty zenestetiikka. Sen sisätilat koristeltiin Kanō Eitokun maalauksin.


title: Azuchin linna

text: Japanin historian Azuchi-Momoyama-kausi on nimetty Azuchin linnan ja Toyotomi Hideyoshin rakennuttaman Fushimin eli Momoyaman linnan mukaan. Loisteliaat linnat ovatkin nousseet aikakauden merkittävimmäksi symboliksi.


title: Azuchin linna

text: Azuchin linnan rakentaminen sijoittuu Azuchi-Momoyama-kaudelle Sengoku-kauden loppuun, jolloin kolme voimakasta daimiota – Oda Nobunaga, Toyotomi Hideyoshi ja Tokugawa Ieyasu – kamppailivat yhdistääkseen hajaannukseen joutuneen Japanin. Nämä hallitsijat olivat ”vahvoja, itsevaltaisia ja vauraita”; heillä ei ollut tarvetta sopeutua vanhoihin perinteisiin, vaan luoda omia, saavutuksiaan kuvaavia arkkitehtuuri- ja taidemonumentteja. Linnan sijainti Biwajärven rannalla kohoavalla kukkulalla Kioton lähistöllä oli strategisesti valittu. Siltä Japanin voimakkaimmaksi daimioksi noussut Nobunaga kykeni sekä valvomaan pohjois-etelä- ja itä-länsisuuntaisia pääteitä että vierailemaan keisarinhovissa.


title: Azuchin linna

text: Linnan kolme ja puoli vuotta kestäneet rakennustyöt aloitettiin helmikuussa 1576. Linnan rakentaminen oli mittakaavaltaan valtava hanke, jollaista Japani ei ollut nähnyt vuosisatoihin. Rakennustöihin osallistui työntekijöitä laajalta alueelta Kansaista ja sen ympäristöstä. Töitä valvoi läheisen Sawayaman linnan herra Tanba Nagahide. Linnan ja kaupungin välille kaivettiin sata metriä leveä vallihauta. Kiviperustusten- ja muurien sekä puurakenteisen linnan rakentaminen tapahtui lähes samanaikaisesti, sillä rakenteet esivalmistettiin puuseppien verstaissa ennen niiden kokoamista paikan päällä. Rakennusmateriaaleja otettiin myös shōgun Ashikaga Yoshiakin palatsista, jonka Nobunaga oli aiemmin rakennuttanut.


title: Azuchin linna

text: 350 muotoon leikattua kiveä jouduttiin tuomaan Mabechin louhokselta Honshūn pohjoisosasta saakka. Jesuiitta Luís Fróisin mukaan osa kivistä oli niin suuria, että yhden raahaamiseen rinnettä ylös osallistui 4 000 – 5 000 miestä. Kivimuurien rakentamiseen Nobunaga valjasti Anōn kylän kivenhakkaajat, jotka olivat kehittäneet taitojaan sukupolvien ajan Hieivuoren temppelien rakentajina.


title: Azuchin linna

text: Linnan puurakenteisten osien rakentamisesta vastasi "Shinchō kōkin" mukaan rakennusmestari ("daikugashira") Okabe Mataemon, joka oli saavuttanut Nobunagan kunnioituksen rakennettuaan vuonna 1573 suuren, Biwajärven hallintaan tarkoitetun laivan. Melbournen yliopiston professori Coaldrake toteaa, että siirtyminen erikoisesta laivasta Azuchin linnan ”kelluvaan, unenomaiseen” arkkitehtuuriin oli helppo. Okabe ja hänen sukunsa olivat temppeliarkkitehtuurin tulkitsijoita; linnan detaljiikka ja rakenteet heijastelivatkin sekä vanhempaa ja suorakulmaisempaa "wayō"-tyylisuuntaa että kaarevampaa, kiinalaisvaikutteista "zenshūyō"-tyylisuuntaa.


title: Azuchin linna

text: Linnan arkkitehtuurin kruunasivat kullatut ja lasitetut kattotiilet, joiden tuottamiseen värvättiin "Shinchō kōkin" mukaan Kiinasta Ikkan-niminen tiilintekijä. Tiilet valmistettiin Narassa. Räystäiden kulmien tiilet päällystettiin lehtikullalla, pääosa muista tiilistä oli sinisiä mutta korostukseen käytettiin moninkertaista tumman- ja kirkkaanpunaista sekä keltaista lasitusta. Näiden Ming-dynastiassa kehitettyjen tekniikoiden myötä Japanin tiilinvalmistustaito eteni huomattavasti.


title: Azuchin linna

text: Linnan ympärille perustettiin kaupunkiasutus, joka pohjautui aiempaan kylärakenteeseen. Nobunaga antoi kaupungille 13 sääntöä, joihin kuului ”vapaat markkinat ja avoimet killat” ("rakuichi rakuza"); kaupunkia ei jaettu kauppiaiden asuinalueeseen ja erilliseen markkina-alueeseen. Tämän vuoksi Azuchia on pidetty ensimmäisenä esimodernina japanilaisena linnakaupunkina, mutta sillä oli myös aiemman Sengoku-kauden kaupunkien piirteitä, kuten mutkikkaat kadut, jotka helpottivat puolustautumista.


title: Azuchin linna

text: Linnan valmistuttua jesuiitta Gnecchi Organtino seurueineen kävi tutustumassa siihen. Nobunaga oli heidän vierailuunsa tyytyväinen ja tarjosi heille alueelta paikkaa talolle ja kirkolle. Linnasta on säilynyt myös jesuiitta Luís Fróisin kuvaus. Frois kehuu estoitta linnan ”vahvoja ja hyvin rakennettuja muureja” ja tornin ”jaloa ja upeaa ulkonäköä”.


title: Azuchin linna

text: Nobunaga kuoli kapinoineen kenraalinsa Akechi Mitsuhiden vallankaappausyrityksen yhteydessä Honnō-jin temppelissä Kiotossa vuonna 1582. Akechin joukot ryöstivät Azuchin linnan kolme päivää salamurhan jälkeen. Nobunagan joukot tappoivat Akechin, linna syttyi kahakassa tuleen ja paloi maan tasalle. Tulipalo kesti päiviä. Ei tiedetä, poltettiinko linna tarkoituksella vai syttyikö se vahingossa. Tämän jälkeen Oda-klaani asui paikalla muutaman vuoden ajan, mutta vuonna 1585 Nobunagan poika Nobukatsu hävisi Toyotomi Hideyoshille Komakin ja Nagakuten taistelussa, ja linna jäi tyhjilleen. Sen raunioista on huolehtinut nykypäivään saakka Nobunagan perustama Sōken-jin buddhalainen temppeli.


title: Azuchin linna

text: Linnasta on jäljellä muurien, keskustornin ("tenshu"), porttien ja ulkovarustusten kiviperustuksia. Linnan raunioista tehtiin historiallinen kohde () vuonna 1926 ja erityinen historiallinen kohde () vuonna 1952. Linnan tutkimus ja kunnostus aloitettiin 1940-luvulla. Vuonna 1989 käynnistyi 20 vuoden pituinen tutkimus- ja kunnostushanke, jonka tarkoituksena oli edesauttaa linnan säilymistä ja laajamittaisempaa käyttöä.


title: Azuchin linna

text: Laajin linnan arkkitehtuurista kertova kirjallinen lähde on Ōta Gyūichin Edo-kauden alussa toimittama, varhaisemmista lähteistä koottu Nobunagan elämäkerta "Shinchō kōki", johon sisältyy linnan tornin kuvaus. Siitä on eri versioita, mutta ne kaikki perustunevat vierailuun linnassa vuonna 1579. Eri versioissa jotkin tornin huipun koristelua koskevat yksityiskohdat poikkeavat toisistaan.


title: Azuchin linna

text: Merkittävin työ linnan rekonstruoimiseksi on tehty vuoden 1976 jälkeen, kun Nagoyan teknillisen yliopiston arkkitehtuurin professori Akira Naitō julkaisi siitä sarjan laatimiaan piirustuksia. Ne perustuivat alun perin 1700-luvun kopioon Kagan provinssin daimion rakentajamestarin Ikegami Uhein vuonna 1670 laatimasta "Tenshu sashizu" -piirustuskääröstä, johon on kuvattu tuntemattoman, seitsenkerroksisen linnan pohjapiirustuksia ja detaljeja. Naitōn mukaan käärössä kuvattu linna vastasi Azuchin linnan arkeologista todistusaineistoa ja "Shinchō kōkin" kuvausta siitä.


title: Azuchin linna

text: Naitōn tutkimus sai aikaan yhden Japanin arkkitehtuurintutkimuksen vilkkaimmista kiistoista. Arkkitehtuurin historian tutkija Miyakami Shigetaka julkaisi pian omat analyysinsa ja piirustuksensa, jotka haastoivat Naitōn tulkinnan. Shigetakan mukaan "Tenshu sashizu" perustui "Shinchō kōkiin" eikä ollut sen sisältöä tukeva itsenäinen lähde. Naitōn ja Shigetakan johtopäätökset linnan ulkoarkkitehtuurista ovat kuitenkin yhtäpitäviä. Joka tapauksessa kiista kiinnitti huomion Azuchin linnaan oman aikansa arkkitehtuurin huipentumana. Kiistaa ei ole ratkaistu, mutta Naitōn versiota esitellään laajalti linnaa käsittelevissä julkaisuissa. Linnan ylimmistä kerroksista tehtiin myös Sevillan maailmannäyttelyyn vuonna 1992 rekonstruktio, joka perustui Naitōn tulkintaan.


title: Azuchin linna

text: Azuchin linnasta on rakennettu alkuperäisen kokoinen kopio Azuchi-Momoyama bunkamura -teemapuistoon.


title: Azuchin linna

text: Azuchin linnan arkkitehtuuri poikkesi radikaalisti aiemmista japanilaisista linnoista, joita oli hallinnut pikemminkin hillitty, mustavalkoinen tai luonnonmateriaaleja hyödyntävä zenestetiikka. Se sopi huonosti vallan ja vaurauden esilletuomiseen, joten aikakauden hallitsijat hylkäsivät sen ja suosivat hienostelevaa, mahtipontista arkkitehtuuria. Nobunaga tarkoitti linnan paitsi oman poliittisen ja sotilaallisen valtansa myös jumalallisuutensa symboliksi. Linnan arkkitehtuurin eklektismi oli toisaalta osoitus konventioista piittaamattoman Oda Nobunagan luonteesta, toisaalta vallan arkkitehtuurin luomasta teknologisesta logiikasta, jossa hankkeeseen valjastettiin toimijoita useista, pitkälle kehittyneistä rakennusperinteistä (Anōn kivenhakkaajat, kiinalainen tiilienvalmistustaito ja niin edelleen).


title: Azuchin linna

text: Azuchin linnassa käytettiin monia innovaatioita, joita ei oltu Japanin sotilasarkkitehtuurissa aiemmin nähty, kuten useat, sisäkkäiset sisäpihat. Jotkut historioitsijat ovat arvelleet linnan saaneen vaikutteita eurooppalaisilta. Portugalilaisista tavoista innostunut Nobunaga muun muassa käytti portugalilaisia vaatteita ja seurusteli jesuiittalähetyssaarnaajien kanssa. Hänellä oli myös afrikkalainen palvelija, Yasuke.


title: Azuchin linna

text: "Shinchū kōkin" mukaan linnan keskustornin kiviperusta oli noin 22 metrin (yli 12 "kenin") korkuinen. Perustan päälle rakennettu puinen keskustorni oli 36 metriä leveä ja 31 metriä syvä. Linna oli siis suunnilleen saman kokoinen kuin Toyotomi Hideyoshin Osakan linna. Akira Naitōn tutkimuksen mukaan keskustorni oli 46 metriä korkea rakennus, jossa oli kellari mukaan lukien seitsemän kerrosta. Julkisivu oli jäsennelty viiteen kerrokseen. Neljä alinta maanpäällistä kerrosta muodostivat oman rakenteellisen kokonaisuutensa, jonka päällä oli kaksikerroksinen "belvedere", ’maisematorni’. Ensimmäisessä kerroksessa olivat sisääntuloaula, odotushuoneita ja audienssihuone, toisessa kerroksessa tärkein audienssihalli ("hiroma"). Kolmas ja neljäs kerros oli varattu aputiloille ja Nobunagan henkilökohtaisille tiloille. Näiden kerrosten julkisivut olivat mustaksi lakattua puuta tai maalattu eri värein. Torninhuipun ensimmäinen eli viides kerros oli kuusikulmion muotoinen, punapilarinen ja muilta osin rapattu valkoiseksi. Ylin, kuudes kerros neliönmuotoinen ja kullattu, kuten Kioton Kinkaku-ji.


title: Azuchin linna

text: Naitō ehdotti tutkimuksessaan, että keskustornin sisällä oli nelikerroksinen atriumtila, jonka toisen kerroksen kulmassa oli ulokepalkein kannateltu esiintymislava. Sitä voitiin käyttää esimerkiksi nōteatterin esittämiseen. Naitōn mukaan tilaratkaisu olisi saanut vaikutteita eurooppalaisista katedraaleista, joita jesuiitat olivat kuvailleet Nobunagalle. Kellarissa, atriumin pohjalla oli Tahō nyoraille omistettu buddalainen stupa; Lootussutrassa kuvattu Tahō nyorai on merkittävä buddhalaisen kosmologian hahmo, buddha joka syntyy maasta ja asuu kosmoksen keskiössä. Naitō arveli tämän symbolisen ratkaisun olevan osoitus Nobunagan suuruudenhullusta luulosta, että hänen oma valtansa oli jumalallista.


title: Azuchin linna

text: Azuchin linnan sisätilat oli koristeltu loisteliain, Kanō Eitokun toteuttamin maalauksin. Eitoku aloitti uuden taiteen tyylisuunnan, jolle luonteenomaista olivat kultaus ja runsas värien käyttö. Azuchin linna oli ensimmäinen Kanō-koulukunnan Azuchi-Momoyama-kaudella tekemistä suurimittakaavaisista tilaustöistä. Myös Osakan linnaan (1585), Jūrakudaihin (1587) ja Fushimin linnaan (1594) tilattiin Kanō-koulukunnalta maalauksia. Vaikka maalaukset olivat linnassa paikoillaan vain alle vuoden ennen sen tuhoa, linnan arkkitehtuurin ja maalausten poikkeuksellisuus on johtanut laajaan huomioon niin Momoyama-kaudella kuin nykyaikanakin.


title: Azuchin linna

text: Linnan huoneista 17 oli koristeltu seinämaalauksin. Niistä 11:ssä oli käytetty luontoaiheita, yhdessä buddhalaisia aiheita ja viidessä kiinalaisia hahmoja. Maalauksista säilyneet kuvaukset ovat yleisluontoisia ja myöhemmät rekonstruktiot spekulatiivisia.


title: Azuchin linna

text: Alimpiin kerroksiin oli sijoitettu suhteellinen epäyhtenäinen kokoelma kiinalaisia hahmoja kuvaavia maalauksia. Ensimmäisen kerroksen audienssihalliin kuului kahdeksan tatamin huone, joka oli koristeltu mustavalkoisin kungfutselaisten oppineiden muotokuvin. Toisen kerroksen seitsemästä maalatusta huoneesta mainitsemisen arvoinen on 12 tatamin suuruinen huone, jossa oli taolaisen hahmon Xiwangmun (”lännen kuningataräiti”) muotokuva. Sen vastinparina saattoi olla Dongwanggong (”idän kuningasisä”), tai ehkäpä maalaukseen oli kuvattu Xiwangmu ojentamassa Han Wudille kuolemattomuuden persikoita. Toisessa kerroksessa oli myös kaksi kahdeksan tatamin huonetta, ”viisaiden huone” ja ”kuolemattomien huone”, jotka oli koristeltu kultaisin maalauksin. Yksi viisaista lienee ollut Zhang Guolao.


title: Azuchin linna

text: Viidennen ja kuudennen kerroksen maalaukset muodostivat sitä vastoin rikkaan, symbolisen kokonaisuuden. Viidennen kerroksen kahdeksankulmainen huone oli maalattu buddhalaisin aihein. Ajan buddhalaisessa kulttuurissa tämän huoneen voisi olettaa muodostavan linnan huippukohdan, mutta Nobunaga suhtautui buddhalaisuuteen vihamielisesti. Yläpuolella olikin vielä yksi huone, jonka maalaukset käsittelivät tärkeimpiä kiinalaisen kulttuurin myyttisiä ja historiallisia hahmoja: Gyūichin mukaan maalauksiin oli kuvattu kolme hallitsijaa ja viisi keisaria, Kungfutsen kymmenen opetuslasta, neljä harmaapartaa ja bambulehdon seitsemän viisasta. "Tenshu sashizu" vuorostaan nimeää maalausten aiheet ja niiden sijainnin huoneessa: Zhoun herttua, kymmenen opetuslasta, Kungfutse, Shennong ja Fuxi, Huangdi, Laozi, Wen Wang ja Taigong Wang. Koska "Tenshu sashizu" ei mainitse neljää harmaapartaa tai seitsemää viisasta, Naitō arvelee, että ne oli maalattu erillisille paneeleille ovien yläpuolelle; on myös mahdollista, että ne oli maalattu liikuteltaville sermeille.


title: Azuchin linna

text: Linnan ylin huone oli Nobunagan osoitus siitä, että hän tunsi Kiinan historian ja oli tasa-arvoinen sen merkittävimpien patriarkkojen kanssa. Se oli myös osoitus hänen asemastaan elävänä jumaluutena ja hänen poliittisen filosofiansa ilmaus: ”legitiimi ja jumalallinen hallitsija, joka käytti valtaa Taivaan nimissä, oli valtaan tarkoitettu hyveidensä ansiosta.” Maalauksiin kuvatut kungfutselaiset ja taolaiset erakkohahmot olivat hyveen ylin ilmentymä. Maalauksillaan Eitoku loi ”abstraktin ja poliittisesti voimakkaan Kiinan historiaa käsittelevän maalaussarjan, johon Nobunaga asetti itsensä.”


title: Ann B. Davis

text: Ann Bradford Davis (3. toukokuuta 1926 – 1. kesäkuuta 2014) oli yhdysvaltalainen näyttelijä. Hän voitti esiintymisillään "The Bob Cummings Show'ssa" kaksi parhaan naiskomediasivuosan Emmy-palkintoa vuosina 1957 ja 1959. Myöhemmällä urallaan Davis esiintyi muun muassa "The Brady Bunch" -tilannekomediasarjassa.


title: Ann B. Davis

text: Davis syntyi Schenectadyssä, New Yorkin osavaltiossa ja valmistui Michiganin yliopistosta vuonna 1948. Hänellä on kaksossisar Harriet.


title: Ann B. Davis

text: Iäkäs Davis oli aktiivinen episkopaalipiireissä. Hänellä on tähti Hollywood Walk of Famella.


title: Ann B. Davis

text: Davis kuoli 88-vuotiaana 1. kesäkuuta 2014 kovakalvonalaiseen verenvuotoon kaaduttuaan kylpyhuoneessaan Texasissa Yhdysvalloissa.


title: Askel

text: Askel on vuonna 1984 perustettu kristillinen aikakauslehti. Sen ensimmäinen kustantaja oli A-lehdet yhdessä Suomen Lähetysseuran kanssa, sittemmin lehteä kustansi Uusi Suomi ja vuodesta 1989 alkaen Kustannus-Osakeyhtiö Kotimaa.


title: Askel

text: "Askelen" ideoija ja ensimmäinen päätoimittaja oli Olli Valtonen 1984–1989, häntä seurasivat Hannu Nyman 1989–1995 sekä Olli Seppälä 1995–1998. Vuodesta 1998 päätoimittajana on ollut Pirjo Wesaniemi.


title: Askel

text: "Askelen" levikki on noin 14 775 kpl (LT 2013) ja lukijamäärä 58 000 (KMT 2014). Lehti ilmestyy 11 kertaa vuodessa, heinä–elokuun lehti on paksumpi kaksoisnumero. Se julkaisee haastatteluja ja kolumneja, vakiosisältöön kuuluvat kirjeenvaihtopalsta, rukouspalvelupalsta ja sanaristikko. Askel järjestää myös lukijatapahtumia ja -matkoja.


title: Askel

text: A-lehtien ja Suomen Lähetysseuran yhdessä perustaman "Askel"-lehden piti alkuperäisten suunnitelmien mukaan tuottaa rahaa molemmille osapuolille. Alkuvuosien aikana Lähetysseura joutui kuitenkin sijoittamaan lehteen yhä suurempia summia saamatta mitään takaisin. Levikkitavoite muutaman vuoden kuluttua oli asetettu jopa sataan tuhanteen kappaleeseen, mutta todellisuudessa sen tilaajalevikki vuoden 1985 paikkeilla oli vain 8 500 ja irtonumeromyynti noin 5 000 kappaletta. A-lehdet halusi luopua yhteistyöstä, ja neuvotteluja jatkosta käytiin ainakin Kotimaa-yhtiön ja Valittujen Palojen kanssa. Vuonna 1986 päästiin sopimukseen Uuden Suomen kanssa. Levikki oli tuolloin noin 25 000 kappaletta, kun kannattava toiminta olisi vaatinut noin 40 000:n levikin.


title: Bạch Đằngin taistelu

text: Bạch Đằngin taistelu oli Vietnamin–mongolien sodan taistelu, joka käytiin mongolien ja vietnamilaisten välillä vuonna 1288 Bạch Đằngissa, Vietnamissa. Se oli viimeinen mongolien ja vietnamilaisten välinen taistelu.


title: Vincent Pastore

text: Vincent Pastore (s. 14. heinäkuuta 1946) on yhdysvaltalainen näyttelijä. Hän on esiintynyt usein mafioson roolissa. Pastore tunnetaan parhaiten Salvatore "Big Pussy" Bonpensieron roolista televisiosarjassa "Sopranos".


title: Vincent Pastore

text: Pastore syntyi New Yorkin Bronxissa ja opiskeli Pacen yliopistossa. Hän on etnisyydeltään italialainen.


title: Ilo (lehti)

text: Ilo on vuosina 2005–2007 ilmestynyt Kotimaa-lehden liite, joka ilmestyi myös itsenäisenä lehtenä. Ilon ideana oli tarjota evankelisluterilaisille seurakunnille mahdollisuus liittää niiden omat tiedotussivut osaksi emolehteä. Ilosta ilmestyikin useita eri versioita. Muun muassa Forssan seurakunnan oma lehti alkoi ilmestyä Ilon mukana. Ilon päätoimittajana toimi Olli Seppälä. Lehti lopetettiin taloudellisesti kannattamattomana vuoden 2007 lopussa. Ilo poikkesi perinteisistä kristillisistä lehdistä muun muassa siinä, että se oli suunnattu erityisesti työikäiselle väestölle ja käsitteli myös henkisyyden kysymyksiä. Iloa oli jaossa kahtena kesänä myös tiekirkoissa. Suurimmillaan Ilon painos oli yli 150 000.


title: Ilo (lehti)

text: Ilon erikoisnumerona ilmestyi vuoden 2008 alussa Hääilo.


title: Fushimin linna

text: Fushimin linna (), myös Momoyaman linna () tai Fushimi-Momoyaman linna, on linna Fushimin suuralueella Kiotossa, Japanissa. Nykyinen rakennus on vuonna 1964 valmistunut kopio alkuperäisestä Toyotomi Hideyoshin rakentamasta linnasta. Alun perin linnan rakennustyöt aloitettiin vuonna 1592, vuosi sen jälkeen, kun Hideyoshi oli jäänyt eläkkeelle sijaishallitsijan virasta. Linna valmistui vuonna 1594. Sitä oli rakentamassa 20 000–30 000 työläistä 20 Japanin provinssista.


title: Fushimin linna

text: Vaikka ulkoapäin rakennus vaikutti sotilaalliselta linnalta, se oli tarkoitettu Hideyoshin eläkepalatsiksi ja sisustettiinkin se mukaiseksi. Se on erityisen tunnettu teeseremoniahuoneestaan, jossa sekä seinät että välineet oli peitetty lehtikullalla. Linnan oli tarkoitus isännöidä Hideyoshin ja kiinalaisten diplomaattien välisiä rauhanneuvotteluita, joissa yritettiin päättää seitsenvuotinen sota Korean kanssa, mutta maanjäristys tuhosi linnan täydellisesti vain kaksi vuotta sen valmistumisen jälkeen.


title: Fushimin linna

text: Linna rakennettiin kuitenkin pian uudelleen, ja sen sai hallintaansa Torii Mototada, Tokugawa Ieyasun vasalli. Vuonna 1600 linna kukistui kuuluisassa piirityksessä, jota johti Ishida Mitsunari. Torii Mototada puolusti linnaa urhoollisesti yhdentoista päivän ajan, viivyttäen Ishidan joukkoja ja antaen herralleen aikaa koota oma armeijansa. Sillä oli ratkaiseva vaikutus Sekigaharan taisteluun, joka käytiin pian piirityksen jälkeen ja joka merkitsi Tokugawa Ieyasun lopullista voittoa kilpailijoistaan.


title: Fushimin linna

text: Vuonna 1623 linna hajotettiin ja monet sen huoneet ja rakennukset liitettiin muihin linnoihin ja temppeleihin ympäri Japania. Kiotolaisessa Yōgen-inin temppelissä on veritahrainen katto, joka oli ollut käytävän lattia Fushimin linnassa paikalla, jossa Torii Mototada oli tehnyt muiden linnan puolustajien kanssa Seppukun eli rituaalisen itsemurhan. Linnaa ei rakennettu uudelleen ennen kuin vuonna 1964, kun siitä tehtiin kopio pääosin betonista aivan alkuperäisen paikan lähelle. Uusi rakennus toimi Toyotomi Hideyoshin elämää esittelevänä museona, mutta se suljettiin yleisöltä vuonna 2003.


title: Ilo (täsmennyssivu)

text: Ilo voi tarkoittaa ainakin seuraavia:


title: Ulrike Maisch

text: Ulrike Maisch (s. 21. tammikuuta 1977) on saksalainen kestävyysjuoksija, joka keskittyy pitkille matkoille.


title: Ulrike Maisch

text: Maisch voitti maansa mestaruuden puolimaratonilla vuonna 2002 ja sijoittui EM-kotikisoissaan Münchenissä kahdeksanneksi maratonilla. Seuraavana vuonna hän sijoittui Pariisin MM-maratonilla kahdenneksikymmenenneksi. Maisch juoksi maratonilla Euroopan-mestaruuskisoissa 2006 kultaa ajalla 2.30.01, joka on hänen ennätyksensä.


title: Myrskyntuoja

text: Myrskyntuoja on Teräsbetonin kolmas albumi. Se ilmestyi 19. maaliskuuta 2008. Levyn ensimmäinen single on Suomen edustuskappaleeksi vuoden 2008 Eurovision laulukilpailuun valittu ”Missä miehet ratsastaa”, josta on julkaistu myös musiikkivideo. Albumi oli parhaimmillaan Suomen albumilistalla ykköstilalla. Myrskyntuoja oli julkaisuviikollaan 12/2008 YleX:n viikon levy. Albumi on myös myynyt 15 000 kappaletta eli kultalevyyn oikeuttavan määrän.


title: Renniini

text: Renniini eli kymosiini on imeväisikäisten nisäkkäiden mahalaukun pohjukkaosan erittämä entsyymi, joka katalysoi maidon kaseiiniproteiiniin pilkkoutumista. Kaseiinin pilkkoutuminen aiheuttaa maidon proteiinien koaguloitumisen, jonka seurauksena maito jää pidemmäksi aikaa mahalaukkuun, jotta proteiineja pilkkovalla pepsiinillä on enemmän aikaa toimia. Renniiniä käytetään myös juustonvalmistuksessa.


title: Renniini

text: Renniinin CAS-numero on 9001-98-3 ja EC-numero 3.4.23.4.


title: British South Africa Company

text: British South Africa Company, BSAC oli Cecil Rhodesin Englannin Itä-Intian kauppakomppanian mallin mukaan perustama yhtiö, jonka tarkoituksena oli eteläisen Afrikan sisämaan kolonisointi ja hallinta.


title: Punasuutetra

text: Punasuutetra ("Hemigrammus rhodostomus") on tetrojen heimoon kuuluva kala, jota kutsutaan joskus myös romminokaksi. Romminokka-nimi on liitetty muihinkin sukulaislajeihin, etenkin punapäätetraan "Hemigrammus bleheri".


title: Punasuutetra

text:
Punasuutetra on noin 5 cm pitkä. Vartalon yleisväri on läpikuultavan hopeanharmaa, pään etuosa on kirkkaanpunainen, mutta punainen ei ulotu kiduskannen yli. Evät ovat isot ja kaarevat, pyrstö mustakeltaraitainen. Keskimmäinen musta raita jatkuu hentona myös vartalon puolelle. Punapäätetrasta lajin erottaa hiukan isompana, tämän mustan raidan takia sekä joskus punaisesta värialueesta.
Punasuutetra on kotoisin Etelä-Amerikasta Amazonin ja Orinoco-joen vesistöstä


title: Punasuutetra

text: Punasuutetraa pidetään vaikeana saada lisääntymään akvaariossa. Se vaatii lisääntyäkseen pehmeää, hiukan hapanta vettä ja pusikkoisia kasveja, joiden joukkoon se sirottelee mätinsä.


title: Punasuutetra

text: Punasuutetra viihtyy monenlaisissa lämpötiloissa: 23,0–29,0 °C. Sopiva happamuus on pH 6,0–7,5. Myöskään ruoan suhteen se ei ole turhantarkka; hiutaleet käyvät mainiosti.


title: Delroy Lindo

text: Delroy Lindo (s. 18. marraskuuta 1952 Lontoo, Englanti) on Tony- ja Screen Actors Guild Award -palkintoehdokkaana ollut ja Satellite Awardilla palkittu yhdysvaltalainen näyttelijä. Parhaiten hänet tunnetaan rooleistaan elokuvissa "Oman elämänsä sankari" ja "Get Shorty".


title: Delroy Lindo

text: Lindo syntyi Elthamissa Lontoossa ja varttui Lewishanmissa. Hänen vanhempansa olivat muuttaneet Englantiin Jamaikalta. Hänen äitinsä oli lastenhoitaja, ja hänen isänsä työpaikka vaihteli. Viisivuotiaana Lindo näytteli muutamassa paikallisessa näytelmässä. Teini-ikäisenä hän ja hänen äitinsä muuttivat Torontoon Kanadaan ja kun hän oli 16, he muuttivat San Franciscoon, missä Lindo suoritti tutkinnon American Conservatory Theather -nimisessä opistossa.


title: Delroy Lindo

text: Lindon elokuvadebyytti oli vuonna 1976 ilmestyneessä brittikomediassa "Find the Lady", jonka ansiosta hän sai kaksi uutta elokuvaroolia. Toinen oli armeijan kersantin rooli elokuvassa "More American Graffiti" (1979), minkä jälkeen hän jätti näyttelemisen kymmeneksi vuodeksi keskittyäkseen teatterin tuotantoon. Vuonna 1982 hänen ensiesiintymisensä Broadwayllä oli näytelmässä "Master Harold and the Boys", jonka ohjasi näytelmän kirjoittaja Athol Fugard, ja vuonna 1988 Lindo sai Tony-ehdokkuuden osastaan näytelmässä "Joe Turners Come and Gone".


title: Blondin kosto 2

text: Blondin kosto 2 vuonna 2003 ensi-iltansa saanut komediaelokuva, jonka on ohjannut on Charles Herman-Wurmfeld. Elokuva on jatko-osa vuoden 2001 menestyselokuvalle "Blondin kosto". Pääroolissa jatkaa Reese Witherspoon.


title: Blondin kosto 2

text: Elokuvan ensi-ilta oli 2. heinäkuuta 2003, ja se sai pääosin kehnon vastaanoton kriitikoilta. Elokuva oli joka tapauksessa lipputulomenestys ja tuotti maailmanlaajuisesti 125 miljoonaa dollaria.


title: Blondin kosto 2

text: Vuonna 2018 ilmoitettiin, että elokuvalle on tekeillä jatko-osa "Blondin kosto 3" ja se saa ensi-iltansa ystävänpäivänä 2020.


title: Blondin kosto 2

text:
Päähenkilö Elle Woods (Reese Witherspoon) on eläinrakas ihminen, joka on menossa naimisiin ja haluaisi kutsua häihin koiransa äidin, mutta hän saa selville että Herra Bruiserin (koira) äidillä testataan meikkejä.
Hän päättää saada tämän vapaaksi ja lähtee Washingtoniin tekemään "Bruiserin lakialoitteen", jolle saakin yllättäviä kannattajia, mutta asia näyttää kumminkin menevän jäihin. Loppujen lopuksi Elle pääsee naimisiin ja Bruiserin äiti vapaaksi.


title: Punapäätetra

text: Punapäätetra ("Hemigrammus bleheri") on tetrojen heimoon kuuluva kala, jota kutsutaan joskus myös romminokaksi. Romminokka-nimi on liitetty muihinkin sukulaislajeihin, etenkin punasuutetraan "Hemigrammus rhodostomus".


title: Punapäätetra

text:
Punapäätetra on noin 3,5 cm pitkä. Vartalon yleisväri on läpikuultavan hopeanharmaa, pään etuosa on kirkkaanpunainen. Punainen väri ulottuu kiduskannen takareunaan asti. Evät ovat isot ja kaarevat, pyrstö mustakeltaraitainen. Musta väri ei ulotu vartalon puolelle (vertaa punasuutetraan).
Punapäätetra on kotoisin Etelä-Amerikasta mustan joen alueelta Rio Negrosta, Rio Metasta ja Rio Vaupesista.


title: Punapäätetra

text: Punapäätetra on vilkas parvikala, josta voi tulla kuitenkin kovin arka, jos se on liian pienessä parvessa. Sopiva parvikoko punapäätetraparvelle akvaarion koosta riippuen on noin 7-12 kalasta ylöspäin. Punapäätetraparvi liikkuu aina tiiviisti yhdessä ympäri akvaariota. Punapäätetrat viihtyvät akvaarion keskivedessä, ja käyvät vain ruoka-aikaan pinnalla ja pohjalla. Punapäätetrojen vilkkaasta luonteesta huolimatta parhaita asuinkumppaneita ovat muut rauhalliset kalalajit, jotka viihtyvät lämpimässä vedessä, esimerkiksi kiekkokalat ja pikkulehtikalat.


title: Punapäätetra

text: Punapäätetraa pidetään vaikeana saada lisääntymään akvaariossa. Vaikka kutu onnistuisi, emokalat syövät usein mädin, tai sitten se voi ajautua muuten tuhoisaan paikkaan.


title: Punapäätetra

text: Punapäätetra viihtyy 23-26 asteen lämpötiloissa. Ruoan suhteen se ei ole turhantarkka; hiutaleet käyvät mainiosti. Kutukuntoon kalat hoidetaan kuitenkin elävällä tai pakastetulla eläinruoalla.


title: Sissipartio saarroksissa

text: Sissipartio saarroksissa on Pentti H. Tikkasen kirjoittama sotaromaani.


title: Howard Jones (laulaja)

text: John Howard Jones (s. 23. helmikuuta 1955) on englantilainen laulaja. Hän vaikutti erityisesti 1980-luvulla. Hänen levyttämiään kappaleita ovat muun muassa ”What Is Love” ja ”Like to Get to Know You Well”.


title: Codec

text: Codec voi tarkoittaa:


title: Lyhtytetra

text: Lyhtytetra ("Hemigrammus ocellifer") on Etelä-Amerikasta kotoisin oleva parvikala, jota pidetään myös akvaarioissa. Se kasvaa noin 4,5 cm pitkäksi. Kalan yleisväri on harmahtava, mutta silmä on punainen ja pyrstön tyvessä on sitruunankeltainen läikkä, joka näyttää lyhdyltä. Kalan väritys tulee oikeuksiinsa, kun sitä pidetään tummasävyisessä akvaariossa, joka myös muistuttaa sen kotiseutujen tumman veden aluetta.


title: Lyhtytetra

text: Lyhtytetraa elää luonnossa Guyanan ja Surinamen joissa sekä Amazonin vesistössä Perussa ja Brasiliassa.


title: Lyhtytetra

text: Lyhtytetralle sopii vesi, jonka pH on 6,0–7,5, kovuus 0–18 dGH ja lämpötila 23–28 astetta.


title: Röykän rautatieasema

text: Röykän rautatieasema () on rautatieasema Suomen rataverkkoon kuuluvalla rataosalla Röykän taajamassa Nurmijärvellä. Asema rakennettiin ja otettiin käyttöön vuonna 1911 ja suljettiin vuonna 1977.


title: Röykän rautatieasema

text: Röykän asema, joka toimi aluksi läheisen Korven aseman alaisena laiturivaihteena, sijoitettiin paikkaan, jossa rautatie ylitti Helsingin ja Lopen välisen maantien (myöhemmin valtatie 3, nykyisin seututie 132). Paikalla oli myös kestikievari. Karkkilassa sijainneen Högforsin tehtaan kuljetukset siirrettiin Korven asemalta Röykkään vuonna 1909, mutta ne päättyivät jo vuonna 1911, jolloin valmistui Hyvinkään ja Karkkilan välinen kapearaiteinen rautatie. Röykän merkitystä lisäsi myös Nummelan keuhkotautiparantolan (myöhemmin Röykän sairaala) perustaminen vuonna 1903. Asemarakennuksen suunnitteli arkkitehti Bruno Granholm. Röykän aseman merkitys vähentyi 1950-luvulla, jolloin liikennevirrat alkoivat suuntautua maantietä pitkin kohti etelää. Asema alennettiin laiturivaihteeksi vuonna 1967 ja miehittämättömäksi seisakevaihteeksi seuraavana vuonna. Henkilöliikenne Hyvinkään ja Karjaan välisellä rataosalla lopetettiin vuonna 1983. Viimeisinä vuosikymmeninä Röykän asemalla oli tavaraliikennettä läheiselle romuttamolle, jossa romutettiin muun muassa Hr11-vetureita.


title: Röykän rautatieasema

text: Röykän asemarakennus on sulkemisen jälkeen ollut erilaatuisissa käytöissä vuoteen 2000 asti, jolloin sen osti yksityishenkilö. Aseman viimeisin omistaja on televisiojuontaja Ellen Jokikunnas. Asemarakennus muutettiin asuintaloksi vuonna 2008 projektissa, jota esitellään televisio-ohjelmassa Joka kodin asuntomarkkinat.


title: Salamapartio Kantalahteen

text: Salamapartio Kantalahteen on Pentti H. Tikkasen kirjoittama sotaromaani.


title: Tuhoojapartio

text: Tuhoojapartio on Pentti H. Tikkasen kirjoittama sotaromaani.


title: Keltamalawinahven

text: Keltamalawinahven ("Pseudotropheus lombardoi") on Malawijärven kirjoahveniin kuuluva kala, joka on akvaariokalana suosituin ryhmänsä laji.


title: Keltamalawinahven

text: Keltamalawinahven kasvaa noin 15 cm pitkäksi. Aikuinen koiras on yleisväriltään keltainen, ja sen kyljissä vuorottelevat tummemmat ja vaaleammat pystyraidat. Selkäevä jatkuu matalana ja pitkänä lähes koko kalan mitan, ja se on hennon vaalean sinertävä. Naaras ja poikaset ovat sinisävyisiä, naaras voimakkaammin pystyraitainen.


title: Keltamalawinahven

text: Useiden muiden malawinjärvenahventen tapaan keltamalawinahvennaaras hautoo mätiään suussa.


title: Keltamalawinahven

text: Keltamalawinahvenet elävät kovassa emäksisessä vedessä: pH noin 8, dH 10-20. Sopiva lämpötila on 24–26 °C. Keltamalawinahven syö luonnossa levää kivien pinnalta, mutta saalistaa myös vapaana leijuvaa planktonia.


title: Hilmir Snær Guðnason

text: Hilmir Snær Guðnason (s. 24. tammikuuta 1969) on islantilainen näyttelijä. Hänet tunnetaan kansainvälisesti varsinkin rooleista Baltasar Kormákurin elokuvissa "Reykjavik, 101" (2000) ja "Meri" (2002). Hänet on lisäksi nähty muun muassa saksalaisessa "Blueprint"-elokuvassa (2003).


title: Kalpa ja teräs

text: Kalpa ja teräs on Pentti H. Tikkasen kirjoittama sotaromaani.


title: Alex Trebek

text: George Alexander "Alex" Trebek (s. 22. heinäkuuta 1940) on kanadalaissyntyinen televisiojuontaja, jolle myönnettiin Yhdysvaltain kansalaisuus vuonna 1998. Hänellä on tähdet Hollywood ja Canada's Walk of Famella.


title: Alex Trebek

text: Trebek on televisiotähteydessä viettämiensä vuosikymmenten aikana vaikuttanut lukuisissa ohjelmissa, kuten "Jeopardy!-visailussa" vuodesta 1984. Hän sai joulukuussa 2007 pallolaajennushoitoa kärsittyään sydänkohtauksen.


title: Merileguaani

text: Merileguaani ("Amblyrhynchus cristatus") on Galápagossaarilla elävä endeeminen liskolaji. Se elää muiden liskojen tapaan maalla, mutta on sopeutunut ainoana liskona hankkimaan ravintonsa merestä. Merileguaani muodostaa leguaanien heimossa oman sukunsa. Ravinnokseen merileguaanit syövät pääsääntöisesti laskuveden seurauksena rannalle jäänyttä levää, ja vain kookkaimmat yksilöt saattavat sukeltaa vedestä ruokaa. Merileguaania uhkaavat ympäristökatastrofit ja saarille tuodut pedot.


title: Merileguaani

text:
Merileguaani on isoimpia leguaaneja, mutta selvästi pienempi kuin esimerkiksi iguaani. Täysikasvuinen koiras on keskimäärin 1,3 metrin pituinen ja 1,5 kilon painoinen. Koiraat voivat kuitenkin kasvaa jopa 175 sentin pituisiksi ja painaa yli 12 kiloa. Naaraiden keskipaino on puoli kiloa ja pituus 60 senttiä. Naaras on selvästi koirasta pienempi ja hoikempi, eikä sen heltta ole yhtä suuri.
Merileguaanit ovat väriltään tavallisesti harmaita tai mustia. Naaras on aina tummahko, mutta koiras saa soidinmenojen yhteydessä punaisia ja pullonvihreitä läiskiä. Nuoret merileguaanit ovat aikuisia tummempia, mutta toisaalta kirjavampia. Niiden tummassa päässä ja kyljissä on vaaleanharmaita täpliä. Aikuiset taas voivat olla täysin mustia tai tummat täplät muodostavat pitkittäisiä rivejä niiden tasaisen harmaaseen selkään. Harmaita täpliä on myös jaloissa, ja vatsapuoli on kellanruskea. Eri populaatioiden värityksessä on havaittu eroja.


title: Merileguaani

text: Hännän pituus on 135-senttisellä yksilöllä noin 80 senttiä. Häntä on sivuilta litteä, ja sitä peittävät suomut, joissa on keskiharjanne. Korkeiden suomujen muodostama harjanne ulottuu niskasta hännän kärkeen. Häntä toimii peräsimenä leguaanin uidessa. Pää on lyhyt mutta leveä ja etuosasta kapeneva.


title: Merileguaani

text: Otsassa ja päälaella on isoja, kartiomaisia sarveissuomuja, jotka ovat usein teräväkärkisiä. Sierainaukkoja reunustavat pienet suomut. Huulten ympärillä suomut ovat suuria ja neliömäisiä, ja niitä on alahuulessa ylähuulta enemmän. Pään alaosan suomut ovat pieniä ja kuperia. Soikeahkot korva-aukot näkyvät selvästi matalana ulkonemana silmien takana.


title: Merileguaani

text: Merileguaanin ruumis on varsin tukevarakenteinen. Lyhyet ja lihaksikkaat jalat päättyvät viiteen pitkään, kynnelliseen varpaaseen. Kolmas ja neljäs varvas ovat muita pidempiä. Terävät, kolmikärkiset hampaat soveltuvat hyvin levän raaputtamiseen kivistä. Yläleuan molemmissa puoliskoissa on 22–25 ja alaleuassa 20–24 hammasta. Hampaat kiinnittyvät leukaluun keskiharjan kuoppiin.


title: Merileguaani

text: Merileguaani on ainoa "Amblyrhynchus"-suvun edustaja. Suvun nimi on kahden kreikan sanan yhdistelmä: "amblys" ’tylppä’ ja "rhynchus" ’kuono’. Sen lajinimi "cristatus" on latinaa ja tarkoittaa ”harjaa”. Nimen antoi brittiläinen eläintieteilijä Thomas Bell vuonna 1825.


title: Merileguaani

text: Merileguaanin uskotaan kuuluvan Galápagossaarten vanhimpiin kotoperäisiin lajeihin. Se saapui alueelle jo luultavasti ennen kuin nykyisiä saaria oli edes olemassa. Galápagossaaret eivät ole koskaan olleet yhteydessä mantereeseen. Merileguaanin uskotaan tulleen saarille useita miljoonia vuosia sitten Etelä-Amerikan mannermaalta kelluvien kasvilauttojen mukana. Sen omaksuma osittainen merielämä on auttanut sitä asuttamaan uusia saaria vanhojen kadotessa. Toisen teorian mukaan merileguaani on kehittynyt nyt jo sukupuuttoon kuolleesta merielämään sopeutuneesta liskoryhmästä.


title: Merileguaani

text: Merileguaanikoiraat lisääntyvät toisinaan saarilla tavattavien naaraspuolisten laavaleguaanien kanssa, vaikka lajit kuuluvat eri sukuun. Geenitutkimusten mukaan niiden kehityslinjojen uskotaan eronneen toisistaan arviolta 10 miljoonaa vuotta sitten. Vaikka lajit lienevät lähisukulaisia, on epäselvää, onko niillä yhteinen saarille saapunut kantamuoto vai saapuivatko ne kummatkin erikseen.


title: Merileguaani

text:
Merileguaanista on tunnistettu 7 alalajia, jotka eroavat toisistaan kooltaan ja väritykseltään. Kutakin alalajia elää vain yhdellä tai parilla saarella. Pienikokoisimmat elävät Genovesan saarella, suurimpiin kuuluvat löytyvät Fernandinan ja Isabelan saarilta. Españolan erityisen värikkäät leguaanit eroavat muista eniten. Ne ovat mustan, oranssin ja punaisen kirjavia, ja niiden eturaajat ja harja ovat vihreähköjä. Saaren urosmerileguaanien väritys on vihreintä lisääntymisaikaan.
Listassa on alalajien nimeäjä ja levinneisyysalue. Listasta voi puuttua pieniä saaria:


title: Merileguaani

text: Merileguaania tavataan luonnonvaraisena vain Ecuadoriin kuuluvilla Galápagossaarilla Etelä-Amerikassa. Siellä se on levinnyt lähes kaikille saarille vajaan 5 000 km²:n alueelle, mutta lajin varsinainen asuinalue on suuruudeltaan noin kymmenesosa tästä.


title: Merileguaani

text: Merileguaanit elävät pääasiassa rantakivikoissa ja laavakallioilla. Ne tarvitsevat myös hietikoita munimista varten ja levää kasvavia rantavesiä. Niitä voi myös tavata mangrovemetsistä ja rantakosteikoilta. Saaret sijaitsevat päiväntasaajalla ja ilmasto on lämmin, mutta meri on silti kylmä ja ravinteikas. Yhdessä runsaan auringonvalon kanssa olosuhteet saavat levät kasvamaan nopeasti. Tämän mahdollistaa Eteläiseltä jäämereltä tuleva kylmä Humboldtinvirta. Meriveden lämpötilassa on kuitenkin alueittaista vaihtelua. Idässä sijaitsevan Genovesan saaren lähivedet saavat paljon lämmintä vettä, joka ei suosi merileviä. Alueen merileguaanit ovatkin siksi pienimpiä. Suurimpien asuttamalla Isabelan länsirannikolla vedet ovat kylmiä ja tuottoisia.


title: Merileguaani

text: Merileguaani on päiväeläin ja viettää suurimman osan ajastaan rannan tuntumassa lämmitellen auringossa. Yöksi merileguaanit hakeutuvat kallionkoloihin suuriksi rypäiksi. Ne ovatkin varsin sosiaalisia ja voivat elää satojen yksilöiden ryhmissä. Merileguaanit joutuvat siksi jakamaan samat kallionkolot usein monen lajitoverin kanssa. Ne myös hyötyvät lajitovereistaan painautumalla toisiaan vasten iltapäivällä sään alkaessa viiletä ja vähentävät näin lämmön haihtumista.


title: Merileguaani

text: Merileguaaniryhmä ei keräänny sattumanvaraisesti, vaan yöpyvillä liskoilla on tietty järjestys. Jokaisen eläimen pää osoittaa kohti ryhmän keskustaa ja häntä siitä ulospäin. Aikuiset koiraat pysyttelevät yöpyvän ryhmän uloimmaisina, naaraat ja nuoret ovat ryhmän keski- ja yläosassa. Eri osissa yöpyvien ruumiinlämmöt poikkeavat paljon toisistaan. Silti leguaaniryhmän uloimmatkin yksilöt säästävät huomattavasti enemmän lämpöä kuin yksin yöpyvät yksilöt. Yhteen kerääntyminen auttaa myös ruuansulatusta, ja kasviravinnon sulaminen nopeutuu. Lämmön säästäminen suojaa myös pedoilta, joille kankea merileguaani on helppo saalis.


title: Merileguaani

text:
Yöpymisryhmät alkavat hajota 3–4 tuntia auringonnousun jälkeen. Lämmön säästöstä huolimatta Merileguaanit joutuvat yön jälkeen lämmittelemään useita tunteja saadakseen ruumiintoimintonsa täyteen vireystilaan. Ne menevät mielipaikalleen aurinkoa paistattelemaan. Sen tummanvärisestä nahasta on hyötyä aurinkoisella säällä, sillä tummat värit absorboivat valoa tehokkaasti. Viileällä säällä merileguaani säästää energiaa liikkumalla tavallista verkkaisemmin, jolloin se on myös altis saalistajien hyökkäyksille ja käytökseltään tavallista aggressiivisempi. Merileguaanit yrittävät pitää ruumiinlämpönsä 35–37 celsiusasteessa. Vuorovesi säätelee merileguaanien rytmiä voimakkaasti. Ne viettävät nousuveden rantakallioilla vesirajassa, ja laskuveden aikaan suurimmat merileguaanit lähtevät mereen syömään levää. Pienemmät jäävät ranta-alueelle ja lähtevät uimaan vain harvoin, koska niiden ruumiinlämpötila laskisi liian nopeasti. Ne ruokailevat kuitenkin myös tyrskyvyöhykkeellä. Niiden vahvat raajat ja kynnet pitävät ne kiinni laavakallioissa, eivätkä aallot eivät pyyhkäise niitä mukaansa. Merileguaanit ovat hyviä uimareita ja etenevät vedessä nopeasti lihaksikkaan häntänsä avulla. Heti sukelluksen alettua niiden pulssi putoaa 80–90 lyönnistä noin 40:een minuutissa ja samalla uloimmat verisuonet supistuvat voimakkaasti. Tällöin elimistön sisäosat saavat enemmän lämpöä ja lämmönhukka ympäröivään meriveteen pienentyy. Merileguaanien ruumiinlämpö voi pudota sukelluksen aikana 10 celsiusasteeseen. Sukellukset kestävät yleensä 15–20 minuuttia, mutta eläin voi olla veden alla tunninkin, ellei kylmä vesi kangista sitä. Eläimet voivat sukeltaa jopa 25 metrin syvyyteen, mutta pysyvät tavallisesti 2–5 metrin syvyydessä.
Merileguaaneilla on selkärankaisille epätavallinen kyky säädellä ruumiinkokoaan. Ne kutistuvat El Niño -vuosina, jolloin meriveden lämpeneminen vähentää merilevien määrää. Niiden tiedetään kutistuneen jopa 7 senttiä ja menettäneen 20 % normaalipainostaan. Pienemmästä koosta on hyötyä, koska energiaa kuluu vähemmän. Suuret yksilöt kutistuvat suhteessa eniten ja naaraat enemmän kuin koiraat. Ravintotilanteen parantuessa leguaanit kasvavat takaisin normaalikokoonsa.
Merileguaanien pääasiallista ravintoa ovat merilevät, joita on tarjolla rannalla ja veden alla. Naaraat ja nuoret usein vain odottavat, että ravinnoksi sopivaa levää ajautuu rantaan. Ne elävätkin pääasiassa rannan lähellä kasvavalla ja vuoroveden rantaan jättämällä levällä. Suuret koiraat sen sijaan uskaltautuvat joskus melko kauaskin kotisaareltaan ruokaa etsiessään. Merileguaanit ovat mieltyneet erityisesti "Ulva"-suvun viherlevään, jonka isoja, vaaleanvihreitä ja hieman punertavia lehtiä ne repivät hampaillaan. Mahasta on myös löydetty äyriäisten osia, mutta ne ovat mahdollisesti tulleet levien mukana. Joskus merileguaanit tonkivat myös tunkioilla erilaisia ihmisten jättämiä jätteitä.


title: Merileguaani

text: Merileguaanien suolisto on sopeutunut kasviravinnon sulattamiseen, koska paksusuolen etuosassa on pitkittäispoimuja, jotka lisäävät suolen imeytymispintaa. Merestä saamansa ylimääräisen suolan merileguaani poistaa virtsan mukana ja erittämällä runsassuolaista nestettä kuonossa olevista rauhasista.


title: Merileguaani

text: Merileguaanikoiraat ovat lisääntymisaikaan hyvin reviiritietoisia ja puolustavat reviiriään muilta koirailta. Tällöin ne viettävät aikansa paljolti yksikseen, mutta kerääntyvät kuitenkin usein yöksi yhteen ryhmään. Välejään selvittelevät koiraat nousevat korkeille kiville näkyvään paikkaan, josta ne esittelevät kylkikuvioitaan ja heiluttelevat selkäharjaansa. Ne myös röyhistävät rintaansa, pullistavat kurkkuaan, pitävät päätään alhaalla, ojentavat raajansa mahdollisimman suoriksi näyttääkseen suuremmilta ja lipovat pitkällä kielellään. Uhitteluun kuuluu myös pään rytmillinen heiluttelu puolelta toiselle. Tätä toistetaan kolmeen eri otteeseen ennen varsinaista yhteenottoa, jolloin tärkeimpänä aseena käytetään häntää. Tätä jatkuu noin kolme kuukautta joulu-helmikuussa. Soidinaikaan myös koiraiden väritys kirkastuu. Naaraat saavat alkuun liikkua reviiriltä toiselle, mutta koiras kokoaa pian itselleen haaremin, jossa parittelu tapahtuu ilman muiden koiraiden häirintää. Koiraan kosinta on yksinkertainen. Se kävelee naaraan taakse ja tarttuu sitä niskasta ja jaloista. Kun koiras on saanut hedelmöitettyä yhden tai useamman naaraan, sen into alkaa hiipua ja se palaa normaaliin elämään.


title: Merileguaani

text: Naaraan munamäärä riippuu sen ravintona käyttämien levien määrästä. Muninta on vilkkainta silloin, kun vuoroveden vaihtelu on pienimmillään ja levää on runsaasti saatavilla. Munat voivat painaa jopa neljänneksen naaraan koko painosta. Noin kuuden viikon päästä parittelusta naaraat jättävät yhdyskunnan ja lähtevät etsimään munimispaikkaa, jolloin voi syntyä kilpailua pesäpaikoista. Sopiva paikka löytyy yleensä 2–3 päivässä, ja kaivamiseen voi kulua puoli päivää. Munat lasketaan hiekkaan tai vulkaaniseen tuhkaan kaivettuun kammioon sisämaahan vähintään 300 metrin päähän rannasta. Leguaanien kaivamat kammiot ovat noin 60 senttiä syviä. Ne käyttävät kaivamisessa kaikkia raajojaan. Toisinaan jotkin naaraat jäävät käytävään loukkuun ja kuolevat, kun tunnelin katto romahtaa tai toinen naaras tukkii sen. Merileguaani munii kerralla 1–6 munaa. Ne peitetään huolellisesti. Munat kehittyvät parhaiten 30 °C:n lämmössä. Ne painavat noin 80–120 grammaa ja ovat 8–10 senttiä pitkiä ja 4–5 senttiä leveitä. Munat ovat muiden leguaanien munia suurempia. Naaras jää vartioimaan munia vielä useiksi päiviksi läheisille kiville tai kallioille, mutta palaa välillä pesälle tiivistämään pesän kattoa lisäämällä siihen kasviainesta. Naaraat ja poikaset ovat pesintäalueella alttiina petojen hyökkäyksille, erityisesti galapagosinhiirihaukalle. Poikaset kuoriutuvat 95 päivän kuluessa. Poikaset kuoriutuvat keskimäärin 110 päivän kuluttua. Ne painavat tällöin noin 70 grammaa, ja pituutta niillä on 10–13 senttiä. Poikaset tarkistavat ensin ympäristönsä ja juoksevat sitten lähimpään suojapaikkaan. Naaraat saavuttavat sukukypsyyden 3–5-vuotiaina, koiraat noin 6–8 vuoden iässä.


title: Merileguaani

text: Aikuisella merileguaanilla ei näytä olevan juuri muita vihollisia kuin hait, mutta merileguaanit pysyttelevät yleensä lähellä rantaa, jonne hait eivät uskalla tulla. Mikäli merileguaani havaitsee hain, se jää leijumaan täysin liikkumattomana vedessä ja pysäyttää sydämensä, jotta hait eivät sitä kuulisi. Merileguaani voi pysäyttää sydämensä jopa 45 minuutiksi, mutta yleensä hai luopuu saaliin etsinnästä muutamassa minuutissa. Naaraita ja poikasia voi uhata myös galapagosinhiirihaukka, etenkin pesintäalueilla, joissa naaraat ovat suojattomia. Haukat osaavat myös odottaa poikasten kuoriutumista. Havaitessaan haukan naaraat ja nuoret valpastuvat ja pakenevat nopeasti kallioiden ja kivien suojaan. Aikuiset koiraat eivät haukoista juuri piittaa. Nuoria merileguaaneja voi myös joutua "Dromicus"-suvun käärmeiden saaliiksi. Merileguaanin mahdollisia luonnollisia vihollisia ovat myös galapagosinkyyryhaikara, kyyryhaikara, amerikanharmaahaikara, fregattilinnut, suopöllö ja lokit, jotka voivat uhata etenkin poikasia.


title: Merileguaani

text: Merileguaania vaivaavat verta imevät "Amblyomma", "Ornithodoros" ja "Vatacarus"-sukujen punkit. "Amblyomma"-punkit voivat pysyä merileguaaneissa jopa viikkoja, mutta "Ornithodoros"-suvun punkit vain tunteja. Merileguaanit saavat toisinaan apua darwininsirkuilta loisten torjunnassa. Myös "Grapsus grapsus" -taskuravut poistavat kuollutta ihoa leguaanien levätessä. Puhdistuspalveluja tarjoavat lisäksi huulikalat, joita kutsuakseen merileguaanit ojentavat jalkansa. Merileguaanit tunnistavat matkijoiden korkean varoitusäänen, jonka ne päästävät huomatessaan molemmille vaarallisen galapagosinhiirihaukan. Tällöin eläin nostaa päätään tarkkaillakseen ympäristöään.


title: Merileguaani

text: Merileguaani on vaarantunut laji. Koko kannan suuruutta ei tiedetä eikä sitä, onko lukumäärä laskussa. Merileguaanien ravintolevät ovat kärsineet niitä syrjäyttävästä vierasperäisestä "Giffordia mitchelliae" -levästä, meriveden lämpötilaa nostavista El Niño -sääilmiöistä ja öljyvahingoista, jotka ovat aiheuttaneet ravinnonpuutetta ja jopa joukkokuolemia. Esimerkiksi tammikuussa 2001 tapahtunut öljyturma surmasi 60 prosenttia Santa Fen merileguaaneista. Tutkijat uskovat öljyn tappavan ruoansulatuksessa auttavia bakteereja, mikä tekee ravintoaineiden sulamisesta mahdotonta. El Niño on luonnollinen ilmiö, ja merileguaanit voivat lisääntyä tehokkaammin El Niñon jälkeen, kun kannan tiheys on alhainen. Ilmaston lämpenemisen seurauksena El Niñon uskotaan kuitenkin yleistyvän. Merileguaanit eivät myöskään osaa pelätä saarille tuotuja koiria, kissoja, rottia tai sikoja, jotka hävittävät leguaanien poikasia ja munia. Aiemmin niitä myös rahdattiin ohi kulkevien laivojen miehistön ruoaksi.


title: Merileguaani

text: Merileguaani on nykyään rauhoitettu Ecuadorissa. Galápagossaaret ovat pääosin suojeltuja kansallispuistona, ja vuodesta 1971 kaikki saarten luonnon muuttaminen on ollut lailla kiellettyä. Tulokaspetojen määrää on pyritty rajoittamaan, ja merileguaaneja tutkitaan hyvin intensiivisesti. Niiden määrää on pystytty lisäämään myös vankeudessa, mutta se ei ole helppoa, koska laji on sosiaalinen ja ravinnoksi kelpaavat levät ovat kalliita.


title: Bolivian historia

text:
Boliviassa on pitkään ollut korkeakulttuureita, joista merkittävin oli Tihuanaco. 1400-luvulla Inkojen imperiumi valtasi alueen. Espanjalaiset liittivät Bolivian Perun varakuningaskuntaan 1500-luvulla ja sittemmin La Platan varakuningaskuntaan.
Espanjalaiset perustivat jo 1532 Sucren kaupungin. Maasta löytyi hopeaa 1545 ja niinpä intiaanit joutuivat pakkotyöhön Potosín kaivoksille. Intiaanien kylät hajotettiin, kun espanjalaiset veivät parhaat maat. Intiaaneille jäi vain pieniä maatilkkuja. Bolivian pakkotyöllä kaivettu hopea aiheutti Eurooppaan valtavan inflaation, kun rahametallia oli yhä enemmän liikkeellä esimerkiksi vehnäntuotantoon nähden..


title: Bolivian historia

text: Bolivian itsenäisyystaistelu alkoi 1809, mutta Espanjasta se onnistui irrottautumaan vasta 1825 Simón Bolívarin ansiosta, ja maakin sai nimensä hänen mukaansa. Tämän jälkeen Bolivia muodosti lyhytaikaisen liiton Perun kanssa ennen varsinaista itsenäistymistään. Itsenäistymisensä jälkeen Bolivia menetti laajoja alueita sodissa maan myymisessä Brasilialle, Chilelle, Paraguaylle ja Perulle.


title: Bolivian historia

text: Bolivien itsenäistyminen huononsi intiaanien asemaa. Tämä johtui siitä, että vasta itsenäistynyt Bolivia otti pois intiaanien suojaksi tarkoitetut lait. itsevaltaisesti maata 1864–1871 hallinnut presidentti Mariano Malgarejo pani kaiken intiaanien omistaman maan myyntiin niin että intiaanit joutuivat ostamaan maansa takaisin 60 päivän kuluessa. Jos maan omistanut intiaani ei tähän kyennyt, hän menetti maansa. Maansa menettäneistä intiaaneista tuli tietenkin suurtilallisten työvelvollisia.


title: Bolivian historia

text: Vuosien 1879–1884 Tyynenmeren sodassa Bolivia menetti Chilelle Tyynenmeren rannikkonsa ja yhteytensä merelle, mikä hiertää maiden välejä edelleen. Vuosina 1932–1935 Chacon sodassa Bolivia menetti 3/4 Gran Chacosta Paraguaylle. Sodan tappion aiheuttaman tyytymättömyyden vuoksi vuonna 1952 vasemmistolainen Movimiento Nacionalista Revolucionario johti kansallista vallankumousta, joka syöksi vallasta entisen oligarkian. Tuolloin maassa laajennettiin äänioikeus myös naisille ja alkuperäisväestölle, tehtiin maauudistus ja kansallistettiin kaivokset. MNR:n syöksivät vallasta vuoden 1964 sotilasvallankaappauksessa varapresidentti René Barrientos ja asevoimien komentaja Alfredo Ovando.


title: Bolivian historia

text: Boliviassa on ollut todella paljon vallankumouksia sotilasvallankaappauksia rodullisten ja kulttuurillisten ongelmien vuoksi, keskimäärin vuoden välein maan historian aikana.


title: Bolivian historia

text: Vuonna 1971 vallankaappaus syrjäytti kenraali Juan Torresin ja toi eversti Hugo Banzerin valtaan. Banzer hallitsi 1971–1978. Vuoden 1980 vaalit mitätöitiin, eikä 1979 ja 1980 saatu tulosta. Heinäkuun 1980 kaappaus toi kenraali Luis García Meza Tejadan valtaan. Hän hajotti kongressin, mutta kaadettiin maan 190. kaappauksessa elokuussa 1981.


title: Bolivian historia

text: Vuosina 1982–1985 hallitsi presidentti Hernán Siles Zuazo. Siles kutsui vaalit vuotta etukäteen kireän tilanteen vuoksi ja Banzer sai eniten ääniä, mutta kongressi valitsi Víctor Paz Estenssoron. Vuonna 1989 Banzer jäi kolmanneksi ja antoi tukensa vasemmiston Jaime Paz Zamoralle. Vasemmiston ja oikeiston yllätysliitto esti ennakkosuosikki Sanchez de Lozadan valinnan. Vuonna 1993 Gonzalo Sánchez de Lozada valittiin presidentiksi. Kun hänen kautensa päättyi, se oli maassa pisin demokraattinen kausi.


title: Bolivian historia

text: Vuonna 1997 ei saatu selvää tulosta, ja Banzer sai vuorostaan vasemmiston tuen ja tuli valituksi presidentiksi 71-vuotiaana. Hän erosi kuitenkin ennen kautensa päättymistä terveyssyistä. Varapresidentti Jorge Quiroga astui johtoon.


title: Bolivian historia

text: Gonzalo Sánchez de Lozada palasi presidentiksi 2002 vaaleissa. Hänet pakotettiin eroon mellakoinnin ja lakkojen jälkeen lokakuussa 2003 (niin sanottu "kaasusota", "Guerra del Gas"). Myös varapresidentti Carlos Mesa erosi pian. Tammikuussa 2006 astui virkaansa ensimmäinen alkuperäisväestöä edustava presidentti Evo Morales.


title: Bolivian historia

text: Moralesin presidenttikauden ensimmäisen vuoden aikana maassa oli suhteellisen rauhallista, mutta rauhan katkaisivat kaivosmiesten keskinäiset yhteenotot Huanunissa lokakuussa 2006 ja yhteenotot Cochabambassa paikallisen kuvernöörin ja presidentin tukijoiden välillä. Huhtikuussa 2007 eteläisessä Tarijassa lähellä Argentiina rajaa kilpailevat ryhmät valtasivat kaasuntuotantolaitokset ja kiistelivät siitä, kenen tulisi saada suurempi osuus Margaritan kentän verotuloista.


title: Puoliakustinen sähkökitara

text: Puoliakustinen sähkökitara on sähkökitara, jonka koppa on tavallisista lankkusähkökitaroista poiketen ontto. Sen sointiväri on kaikukopan vuoksi pehmeämpi ja pyöreämpi kuin lankkusähkökitaran ja siksi se on erityisen suosittu esimerkiksi jazzkitaristien keskuudessa. Puoliakustisia kitaroita sanotaankin usein jazzkitaroiksi.


title: Puoliakustinen sähkökitara

text: Gibson-kitarayhtiölle vuosina 1920–1924 työskennelleen Lloyd Loarin sanotaan keksineen puoliakustisen sähkökitaran suunnitellessaan mikrofoniprototyyppejä akustisen kitaran äänen vahvistamiseksi.


title: Puoliakustinen sähkökitara

text: Loarin keksinnöt eivät kuitenkaan kantaneet pitkälle, ja vasta 1930-luvulla Rowe-DeArmond -yhtiö alkoi valmistaa ensimmäisenä maailmassa erikseen myytävää akustisen kitaran kaikuaukkoon kiinnitettävää sähkömagneettista mikrofonia vahvistamaan kitaran luonnollista sointia.


title: Puoliakustinen sähkökitara

text: Vuonna 1935 Gibson-kitarayhtiö valmisti ensimmäisen varsinaisen puoliakustisen sähkökitaran, Gibson ES-150, kiinnittämällä F-aukkoiseen akustiseen kitaraan yhden suuren mikrofonin kaulan alapuolelle. Mikrofonissa oli yksi napakappale, jonka ympärille oli kierretty käämi. Napakappaleen kaksi suurta magneettia olivat kopan sisällä kiinnitettynä kitaran kanteen. Kiinnitysruuvit antavat tunnusomaisen ulkonäön rakenteelle.


title: Puoliakustinen sähkökitara

text: Jazzkitaristi Charlie Christian alkoi käyttää kyseistä mallia ja soitti sitä niin taitavasti, että kitaran mikrofoni nimettiin Charlie Christian -mikrofoniksi.


title: Puoliakustinen sähkökitara

text: Gibson esitteli 1950-luvulla myös muita malleja ja 1960-lukuun mennessä monet huippukitaristit olivat alkaneet suosia puoliakustisia kitaroita.


title: Puoliakustinen sähkökitara

text: Puoliakustisen kitaran pyöreä ja pehmeä sointiväri perustuu sen kaikukoppaan, joka resonoi kielten soidessa ja näin antaa kitaralle sen tunnusomaisen soinnin. Puoliakustisissa kitaroissa käytetään myös hyvin usein erityisiä PAF-humbuckereita, joiden sointi on myös pehmeä ja pyöreä. Joissakin malleissa sointia pehmennetään entisestään käyttämällä puusta valmistettua tallaa.


title: Puoliakustinen sähkökitara

text: Ensimmäisiä valmistettuja puoliakustisia kitaroita, joissa oli sähkömagneettinen mikrofoni, sanottiin yleensä vain "onttokoppaisiksi kitaroiksi" tai "orkesterikitaroiksi". Näiden ongelmana on kuitenkin aina ollut erityisesti korkeilla äänenvoimakkuuksilla soitettaessa kopan voimakas resonointi ja äänen kierto, mikä aiheutti mikrofonien voimakasta vinkumista.


title: Puoliakustinen sähkökitara

text: 1950-luvun lopulla Gibson-kitarayhtiö ratkaisi tämän ongelman esittelemällä sarjan litteäkoppaisia, varsinaisia puoliakustisia sähkökitaroita, joiden kaikukoppa oli pienempi, mikä vähensi kiertoa. Kitaran kansi ja pohja olivat kuperat, ja kannessa oli myös F-aukot kuten perinteisessä onttokoppaisessa sähkökitarassa.


title: Puoliakustinen sähkökitara

text: Puoliakustisessa kitarassa oli lisäksi koko kopan pituinen puupalkki mikrofonien alla. Palkki oli myös koko kopan paksuinen ja kiinni kannessa ja pohjassa ja näin vähensi kopan resonointia ja äänen kiertoa sekä lisäsi sustainia eli aikaa, jonka kielet soivat niiden näppäilyn jälkeen.


title: Puoliakustinen sähkökitara

text: Suurikoppaisten puoliakustisten kitaroiden mikrofonit voidaan asentaa kitaraan kahdella tavalla: joko yleisen käytännön mukaan upottamalla ne kitaran kanteen tai käyttämällä ns. "kelluvia" mikrofoneja, jotka on asetettu suoraan kitaran kannen päälle pienillä kiinnikkeillä. Kelluvat mikrofonit antavat vielä pehmeämmän soinnin, koska ne eivät ole yhtä lailla kosketuksissa kitaran runkoon kuin upotetut mikrofonit.


title: Puoliakustinen sähkökitara

text: Jotkut kitaristit pitävät kelluvamikrofonisia orkesterikitaroita "varsinaisina jazzkitaroina". Muun muassa Ibanezin George Bensonille valmistamassa nimikkomallissa on kelluvat mikrofonit.


title: Puoliakustinen sähkökitara

text: Tunnetuimmat puoliakustiset kitarat lienevät Gibsonin valmistamia, mutta toisen maailmansodan jälkeen muun muassa Gretsch ja Guild alkoivat valmistaa puoliakustisia ja onttokoppaisia kitaroita. Gibson joutuikin kilpailemaan näiden yhtiöiden kanssa puoliakustisten kitaroiden markkinoista.